KENAPA NAJIB TOLAK NASIHAT ORANG2 LAMA, NASIHAT SIAPA YANG DIMAHUNYA?

Apabila Perdana Menteri, Najib Razak dengan pantas menolak cadangan Tun Mahathir Mohamad mengenai penubuhan Majlis Orang-Orang Lama untuk memberi nasihat dan pandangan kepada kerajaan, yang pertama terlintas di fikiran kebanyakan orang ialah sama ada beliau tidak suka mendengar nasihat atau sudah pun memiliki pasukan penasihat yang lebih dipercayainya.
Apa masalahnya dengan nasihat daripada orang-orang lama itu?
Memanglah semua orang faham, penubuhan Majlis Orang-Orang Lama itu tidak termaktub dalam perlembagaan sepertimana yang dihujahkan oleh Najib, tetapi apa halangan mengenai kewujudannya jika seorang Perdana Menteri atau kabinet bersetuju dengannya?
Bolehkah kita percaya Najib hanya mentadbir negara ini berdasarkan pemikirannnya seorang diri saja?
Apakah tiada penasihat lain yang menasihatinya dalam mentadbir negara ini yang mungkin terdiri daripada rakan-rakan atau individu tertentu yang dipercayainya?
Adakah kewujudan penasihat itu pula dibenarkan oleh perlembagaan?
Berdasarkan apa yang berlaku kepada negara selepas Tun Mahathir bersara pada 2003, tidak dinafikan kewujudan Majlis Orang-Orang Lama ini dikira penting kerana bukan rahsia ada pemimpin yang lebih banyak mendengar cakap ahli keluarga, menantu dan sebagainya dalam menguruskan negara ini.
Meskipun ada barisan menteri kabinet yahg mengelilingi Perdana Menteri, tetapi seringkali ia tidak berperanan dengan sewajarnya kerana perlantikan dibuat semata-mata berdasarkan “ikut suka” sesiapa yang menjadi ketua kerajaan. Akhirnya kabinet hanya menjadi badan “endorsment” sahaja
Dengan itu, barisan kabinet selalunya akan mengiyakan apa saja perbuatan dan tingkah Perdana Menteri, walaupun kadang-kadang diketahui salahnya, merugikan negara dan ditentang oleh rakyat.
Dalam masa yang sama, kedudukan sebagai menteri pula seringkali menjadi kriteria utama pemilihan seseorang untuk menduduki kerusi MT UMNO. Jarang benar seseorang yang dilantik sebagai menteri tidak berjaya menduduki kerusi MT UMNO.
Dengan itu, jika Perdana Menteri mahu seseorang itu mempunyai kedudukan dalam MT atau berpengaruh dalam UMNO, maka ia boleh dipermudahkah dengan memberikannya jawatan yang baik-baik dalam kerajaan.
Akhirnya, orang yang sama menyokong Perdana Menteri adalah juga penyokong kuat kepada Presiden UMNO.
Dengan itu, selain beberapa perkembangan semasa yang memperlihatkan penjawat jawatan Perdana Menteri kerapkali tersasar daripada landasan yantg sewajarnya, kewujudan Majlis Orang-Orang Lama ini tidak harus diabaikan keperluannya.
Majlis Orang-Orang Lama ini selain dianggotai oleh bekas-bekas pemimpin ternama, dikenali dan ada rekod perkhidmatan yang baik, ia juga boleh dianggotai sama oleh tokoh-tokoh berpengaruh dari pelbagai bidang dalam masyarakat.
Yang diperlukan ialah idea, pemikiran dan pengalaman mereka untuk sama-sama mencurahkan kebaikan kepada negara. Tidak semestinya semua pandangan majlis ini mesti didengar dan diambil tindakan oleh Perdana Menteri, tetapi sekurang-kurangnya beliau ada pandangan kedua yang boleh diambil kira atau dijadikan timbang tara.
Tidak semestinya juga mesti Tun Mahathir mengetuai Majlis Orang-Orang Lama ini, walaupun cadangan itu datang daripadanya. Tetapi, harus diakui, dalam perkiraan sekarang beliaulah yang paling layak mengetuainya.
Namun, tidak perlu bimbang sangat dengan Tun Mahathir kerana beliau sudah berusia 90 tahun dan sedang berada di peringkat usia bonus sekarang ini.
Lambat-laun atau kemudiannya, tokoh lain pula yang akan mengetuai Majlis Orang-Orang Lama itu.  Yang mustahak, ia perlu ditubuhkan terlebih dahulu.
Selain itu, jika Najib tidak mahu menubuhkan Majlis Orang-Orang Lama itu di peringkat kerajaan, ia juga boleh diwujudkan dalam UMNO. Najib boleh meminta persetujuan MT UMNO untuk mewujudkan majlis tersebut.
Berbeza dengan ahli MT UMNO yang lebih cenderung menyokong Presidennya, tetapi Majlis Orang-Orang Lama ini boleh berperanan sebagai penegur atau badan “semak dan seimbang” kepada seseorang Presiden UMNO yang biasanya adalah juga seorang Perdana Menteri.
Dengan itu, lebih selamatlah negara berbanding amalan biasa yang ada sekarang. Majlis Orang-Orang Lama ini memang kelihatan “pelik” dan tidak pernah ada sebelum ini, tetapi ia barangkali sesuai untuk membendung dan menangani perangai-perangai “pelik”  Perdana Menteri selepas era Tun Mahathir yang telah sama-sama kita saksikan dan mungkin lebih “pelik” lagi ditampilkan oleh peneraju-peneraju negara selepas ini.  (SH 16/11/2015).

0

0

votes
Article Rating
Kongsikan artikel ini


PELAN RASIONALISASI HUTANG 1MDB, TAPI RASIONALKAH IA KEPADA RAKYAT?

Keputusan siapa bakal memenangi tender membeli Edra Energy, syarikat milik 1MDB akan diumumkan tidak lagi. Ia merupakan sebahagian daripada pelan rasionalisasi 1MDB untuk mengurangkan hutangnya yang dianggarkan berjumlah RM42 bilion.
Aset Edra yang mahu dijual itu terdiri daripada lima loji janakuasa tempatan dan lapan di luar negara yang dinilai harganya oleh bank-bank kira-kira RM10 bilion.
Ada juga laporan yang menyebut penjualan itu mungkin sekitar RM12 hingga RM16 bilion. Bagaimanapun 1MDB membeli kesemua IPP itu dengan harga RM18 bilion, dengan antaranya dibeli pada harga lebih tinggi daripada nilai pasaran, terutama beberapa 1PP yang sudah hampir “tarikh matinya”.
Tender untuk membeli Edra ditutup pada 6 November lalu dan keputusan siapa yang bakal memenangi dijangka akan diumumkan dalam waktu terdekat ini.
Dipercayai empat pembida telah disenarai-pendekkan untuk memiliki Edra, yang antaranya ialah TNB dan syarikat usahasama China dengan Qatar.
Di atas kertas, terlihat seolah-olah syarikat luar negara berpeluang cerah memiliki aset 1MDB itu berikutan harga terbaik yang ditawarkan mereka. Ia kemudian diikuti dengan kesediaan kerajaan melonggarkan pegangan syarikat asing dalam mana-mana syarikat tenaga tempatan ditingkatkan daripada 49 peratus kepada 100 peratus.
Sumber pemain industri tenaga menyebut, semua yang dilakukan itu hanyalah “wayang”  semata-mata kerana hakikatnya kerajaan memang mahu menjual loji janakuasa milik 1MDB itu kepada TNB tetapi tidak mahu terlalu berterus-terang kerana bimbang dilihat mahu menjadikan syarikat pembekal tenaga itu sebagai penyelamat.
Permainan itu tambah “menjadi”  apabila PKR melalui Rafizi turut membantah dan mengemukakan usul di Parlimen bagi membincangkan kelonggaran pemilikan asing yang dibuat kerajaan itu yang seolah-olah akan memberi kelebihan kepada syarikat usahasama China-Qatar memenangi tender membeli Edra.
Bantahan PKR berasaskan bahawa jika ia menjadi kenyataan, bermakna bukan saja aset negara telah jatuh ke tangan asing, bahkan juga memberi ruang kepada pihak luar menentukan kadar tarif elektrik negara.
Sebagai pihak yang sayangkan negara, bantahan PKR dan Rafizi memang ada asasnya, tetapi dalam masa yang sama memang itulah yang dimahukan oleh 1MDB dan kerajaan.
Dengan itu, jika TNB yang dipilih untuk membeli Edra, ia tidak lagi dilihat sebagai penyelamat hutang-hutang 1MDB semata-mata, bahkan juga kononnya untuk menjaga kepentingan ekuiti negara tidak terlepas ke tangan asing dan untuk memastikan kadar tarif letrik tidak ditentukan oleh pihak luar.
Namun, jangan lupa, apabila TNB yang dipilih membeli loji-loji janakuasa itu, ia bukan saja menambahkan beban syarikat utiliti negara itu, tetapi juga menjadikan rakyat menanggung sekali lagi beban 1MDB.
1MDB adalah milik kerajaan dan TNB juga milik kerajaan. Jika kali pertama 1MDB meminjam wang melalui penjualan bon yang dijamin kerajaan untuk membeli loji-loji itu, melalui pembelian oleh TNB kali ini, ia sudah tentu perlu meminjam wang juga untuk membelinya.
Sebagai syarikat kerajaan, saham-saham TNB hanya kira-kira 15 peratus saja yang diapungkan di pasaran terbuka dan selebihnya adalah milik kerajaan melalui pelbagai agensi pelaburan dan pemegang amanahnya.
Bermakna, jika TNB meminjam wang untuk membeli loji-loji Edra itu, ia sebenarnya turut saja melibatkan kepentingan rakyat sama.
Kali pertama ketika 1MDB membuat pembelian, kerajaan menjadi penjamin yang bermakna hak-hak rakyat dijadikan cagaran, kali kedua untuk menyelamatkan hutang-hutangnya, sekali lagi hak rakyat dipertaruhkan.
TNB bukan tidak sedar dan tidak bimbang dengan keadaan ini. Tetapi apa pilihan yang mereka ada?
Lantaran itu, kakitangan TNB telah mengadakan solaf hajat pada Jumaat lalu memohon perlindungan dan petunjuk Tuhan berhubung kemelut ini.
Dengan ini, dalam isu 1MDB ini saja, dua agensi kerajaan sudah mengadakan solat hajat memohon perlindungan dan agar terus diberkan kekuatan iaitu TNB dan SPRM. Tidak pernah ada syarikat lain selain 1MDB yang menimbulkan masalah sebegini rupa kepada mana-mana agensi kerajaan sebelum ini.
Secara mudahnya, penjualan loji-loji janakuasa itu ialah sebahagian pelan rasionalisasi hutang 1MDB, tapi adakah ia rasional kepada rakyat? (SH 16/11/2015)

0

0

votes
Article Rating
Kongsikan artikel ini


APA AGENDANYA PULAK NI?

Apakah pengguguran nama Gabenor Bank Negara atau timbalannya dalam panel pelaburan tabung angkatan tentera ini ada kaitannya dengan apa yang dilakukan oleh Bank Negara terhadap 1MDB sebelum ini?
Kenapa nama Gabenor Bank Negara atau timbalannya mahu digugurkan secara tiba-tiba sedangkan tidak pernah kedengaran kehadiran mereka menimbulkan apa-apa masalah kepada tabung tersebut?
Makin selamatkah tabung angkatan tentera selepas ini atau akan menyebabkan ia lebih mudah dikorek dan akhirnya berlubang di sana sini? (SH 17/11/2015)

0

0

votes
Article Rating
Kongsikan artikel ini


KEKASIH YANG PATUT DILUPAKAN

Pas kini bukan setakat bermain mata lagi, bahkan sudah mula berani hendak “berdating”  dengan UMNO walaupun masih malu-malu untuk mengakui mahu menjalin hubungan secara terbuka.
Selepas dua tiga kali “dating” barangkali dan kemudian memupuk keserasian, logiknya tidak mustahil jika kedua-duanya akan menikah dan membina kehidupan bersama.
Begitulah perumpamaan paling mudah untuk menggambarkan hubungan Pas dengan UMNO sekarang. Daripada beberapa perkembangan yang jelas menampakkan tidak mahu lagi bermusuh dengan UMNO seperti menyatakan tidak mahu berebut kuasa, berkecuali dalam menolak Bajet 2016 dan kadang-kadang lebih daripada UMNO memusuhi DAP serta mula menjauhi kekasih lamanya, Pakatan Harapan, Hadi Awang akan duduk sepentas dengan Najib Razak dalam program multaqa ulama serantau pada Disember nanti.
Selain beberapa kali kunjungan peribadi Najib terhadap Hadi Awang ketika di katil hospital, multaqa ulama ini adalah “dating terbuka”  yang pertama antara kedua-duanya.
Selepas ini mungkin tidak kekok lagi untuk mereka tampil bersama dengan lebih kerap lagi. Hanya jodoh yang menentukan “perkahwinan”  Pas dengan UMNO akan menjadi kenyataan atau sebaliknya.
Jika berkahwin, hanya peredaran masa yang akan menjadi ujian sama ada perkahwinan itu akan bahagia atau berkekalan untuk tempoh yang lebih lama.
Tetapi jika tidak jadi juga berkahwin dengan UMNO, memang malang benar nasib badan Pas kali ini. Selain pernah bersama UMNO tidak lama dulu dan apabila berpisah kemudiannya, sama ada ketika bersendirian atau kahwin sekejap dengan Angkatan Perpaduan Ummah dan Pakatan Rakyat, Pas memang menjadikan UMNO musuh nombor satunya.
Selain macam-macam yang diumpatnya, bahkan tuduhan kafir dan taghut juga dilemparkannya kepada UMNO.
UMNO pun sama jahat mulutnya di mana Pas turut diumpat kejinya merata-rata sehingga kepada dakwaan “parti ajaran sesat”  dan serangan balas itu lebih berbisa kerana media arus menjadi miliknya.
Maka, memang eloklah jika perkahwinan UMNO – Pas itu menjadi kenyataan akhirnya. Selain mudah-mudahan ia berkekalan dan Najib serta Hadi Awang dapat saling “menggaru belakang”  masing-masing sambil bergurau senda, tidak sanggup rasanya untuk mendengar umpat keji dan saling menceritakan keburukan jika jodoh tiada juga buat kali kedua nanti.
Ini kerana sudah tentu umpat keji dan saling mengata selepas perkahwinan kali kedua tidak menjadi kenyataan lebih dahsyat lagi jadinya.
Kepada Pakatan Harapan pula, lebih baiklah dilupakan terus Pas untuk melalui hari-hari depannya. Lagi pun bukankah Amanah sudah ada sebagai ganti Pas untuk menjadikan gabungan Pakatan Harapan yang kini dianggotai PKR – DAP – Amanah sudah lengkap sebagai alternatif baru kepada rakyat membuat pilihan?
Pas memang ingin menjauhi DAP dan Amanah, tetapi parti itu kelihatan masih “tergedik-gedik” kerana PKR tetap cuba ingin bermesra dan bersama dengannya. Sebaiknya PKR membuat keputusan yang lebih berani dengan meninggalkan terus Pas dan menumpukan seluruh jiwa raga dan kasih sayangnya kepada DAP dan Amanah saja.
Dengan PKR melupakan terus Pas sama ada untuk kepentingan Selangor atau lain-lainnya,  ia secara langsung dapat membuatkan sesetengah ahli dan pimpinan Pas yang masih berbelah bagi untuk menentukan hala tuju yang jelas sama ada kekal dalam parti itu atau memilih wadah perjuangan yang baru.
Oleh itu, PKR tidak perlu terus membuang masa dan lebih baik menumpukan perhatiannya kepada agenda perubahan dalam pilihanraya akan datang kerana kedegilan Najib untuk bertahan harus dimanfaatkan dengan mengumpulkan kekuatan dan bukannya melayan perkara-perkara yang boleh melekakan serta tidak bermanfaat.
Melupakan  Pas tidak dinafikan adalah langkah terbaik bagi Pakatan Harapan untuk masa depannya kerana hakikatnya tidak guna lagi mengharapkan “kekasih lama” yang nampaknya lebih mendamba dan mengejar kekasih baru yang seluruh dunia tahu begitu banyak duit dan hartanya. (SH 17/11/2015)

0

0

votes
Article Rating
Kongsikan artikel ini


BAJET GAGAL DITOLAK TAPI NAJIB TETAP TIDAK SELAMAT

Meriah dan seronok benar puak-puak pro Najib Razak apabila Bajet 2016 gagal ditolak di Parlimen dalam pengundian pada malam Isnin lalu. Gembiranya mereka seolah-olah kemenangan 128 -74 itu merupakan petanda Najib akan mampu bertahan sehingga hari kiamat layaknya.
Sebenarnya gagalnya bajet itu ditolak bukanlah perkara yang pelik dan menghairankan kerana BN sedia dimaklumi mempunyai jumlah 134 Ahli Parlimen berbanding 222 keseluruhannya. Pembangkang hanya mempunyai 87 Ahli Parlimen saja, itu pun termasuk Pas yang memang diketahui lebih condong kepada UMNO dan BN sejak kebelakangan ini. Seorang lagi iatu Khalid Ibrahim pula Bebas.
Pembangkang tidak risau mereka kalah dalam pengundian itu kerana sedar angka 87 jumlahnya lebih sedikit daripada 134. Malahan budak sekolah rendah pun tahu 134 lebih besar daripada 87. Bagi mereka, kalau kalah ia perkara biasa, jika menang luar biasa.
Tetapi yang risau akan kalah dalam pengundian itu ialah BN sendiri. Bukan saja Zahid Hamidi memberi amaran akan memerhatikan satu demi satu arah sokongan Ahli Parlimen BN ketika pengundian itu, bahkan Najib sendiri ketika tiba daripada lawatan ke Turki pada malam Isnin itu, tidak pulang ke rumah sebagaimana kebiasaannya, sebaliknya terus pergi ke Parlimen untuk melakukan undian.
Aduh, sampai begitu sekali risau hatinya? Dan sampai begitu sekalikah angka kecil mampu menakutkan angka yang lebih besar?
Kenapa bimbang sangat walaupun sudah sedia mempunyai angka 134 daripada 222 jumlah Ahli Parlimen? Tidak yakin dan percayakah dengan pendirian Ahli Parlimen BN sendiri?
Kesimpulannya, kejayaan BN mempertahankan Bajet 2016 daripada ditolak bukanlah sesuatu yang boleh dibanggakan. Jauh sekali untuk berkokok dan berkepak seolah-olah ia suatu kejayaan yang besar.
Ia tidak lebih umpama menangnya motorsikal apabila berlumba dengan basikal.
Tetapi, tentunya ramai tertanya-tanya kenapa sebelum perlumbaan itu dijalankan, pasukan pelumba motorsikal lebih bimbang berbanding penunggang basikal?
Selain itu, sesuatu harus disedari juga ialah kemenangan mengekalkan Bajet 2016 itu tidak menambahkan walau sedikit pun sokongan rakyat mahukan ahli UMNO terhadap Najib.
Jika sebelum pengundian  diadakan, daripada sepuluh pejalan kaki yang ditanya sama ada menyokong Naib atau sebaliknya dan mungkin hanya dua atau tiga yang memberikan jawapan positif, adakah selepas bajet dapat dipertahankan, sokongan itu bertambah menjadi enam atau tujuh?
Jika tidak ada apa-apa yang bertambah, apalah sangat mahu diraikan kemenangan itu!
Malahan, sokongan dalam UMNO juga boleh dilihat makin berkurangan selepas bajet dapat dipertahankan bila mana sekumpulan Ketua UMNO Cawangan di Selangor mengadakan sidang akhbarnya semalam menolak kepimpinan Najib dan menggesanya meletakkan jawatan jika ingin BN terus memenangi pilihanraya.
Tindakan Ketua-Ketua Cawangan di Selangor ini adalah susulan 13 Ketua UMNO Cawangan Teluk Kemang menuntut perkara yang sama bulan lalu.
Dengarnya juga, terdapat beberapa lagi Ketua UMNO Cawangan daripada negeri-negeri tertentu turut menuntut perkara yang sama selepas ini. Hakikatnya, hari demi hari, sokongan terhadap Najib bukannya bertambah, malah kian berkurangan.
Mereka yang berakal rasional dan pemikiran pula  tidak dijangkiti sebarang virus kepentingan diri, rata-ratanya dapat melihat Najib bukan saja beban kepada UMNO tetapi juga kepada negara.
Kalau sudah memiliki jumlah 134 tetapi masih bimbang dengan angka 88, tidak lain ia adalah isyarat tidak yakin diri “tahap gaban”  sedang dialami oleh Najib, UMNO dan BN sekarang ini.
Dalam pada itu, penolakan dan asakan kepada Najib juga tidak berhenti setakat ini saja. Mungkin lebih banyak lagi siri-siri penolakan sama ada dalam UMNO, Parlimen atau melalui gerakan rakyat yang lain selepas ini.
Menolak bajet hanyalah permulaan, bukannya akhiran segala penolakan terhadap seorang pemimpin yang paling banyak masalah dan kebencian daripada rakyat.
Maka, tidak perlulah terlalu gembira dan bersorak sorai dengannya. Permainan belum tamat lagi. (SH 18/11/2015)

0

0

votes
Article Rating
Kongsikan artikel ini


SATU SOALAN TAPI JAWAPAN MACAM-MACAM

Tulisan ini diperolehi daripada Facebook dan grup Whatsapp tetapi tidak dipastikan siapa yang melakukannya. Mungkin sudah ramai yang membacanya kerana banyak dikongsi di sana sini dan saya menyiarkannya kembali untuk kita sama-sama memikirkan mengenainya.
Tahniah kepada mereka yang rajin mengumpul jawapan ini dan kemudian kreatif pula menjadikannya sebuah hasil tulisan dalam bentuk soal jawab untuk tatapan kita semua.
Soalan: Benarkah Jamil Khir menyalahgunakan duit YaPEIM?
Jawapan 1 : (Diam)
Soalan : Benarkah Jamil Khir menyalahgunakan duit YaPEIM?
Jawapan 2 : Sila minta maaf dalam masa 24 jam. Jika tidak,  tindakan saman akan dikemukakan.
Soalan : Benarkah Jamil Khir menyalahgunakan duit YaPEIM?
Jawapan 3 : NOW akan disaman pada Khamis jika tidak menarik balik dakwaan.
Soalan : Benarkah Jamil Khir menyalahgunakan duit YaPEIM?
Jawapan 4 : Sila minta maaf atau disaman RM10 juta.
Soalan : Benarkah Jamil Khir menyalahgunakan duit YaPEIM?
Jawapan 5 : Ini semua fitnah.
Soalan : Benarkah Jamil Khir menyalahgunakan duit YaPEIM?
Jawapan 6 : Cina pajak gadai cemburu dengan kejayaan Ar Rahnu.
Soalan : Benarkah Jamil Khir menyalahgunakan duit YaPEIM?
Jawapan 7 : Ar Rahnu telah menjana pendapatan sebanyak RM83 juta.
Soalan : Benarkah Jamil Khir menyalahgunakan duit YaPEIM?
Jawapan 8 : Ini semua Agenda DAP.
Soalan : Benarkah Jamil Khir menyalahgunakan duit YaPEIM?
Jawapan 9 : Ini semua permainan politik jahat.
Soalan : Benarkah Jamil Khir menyalahgunakan duit YaPEIM?
Jawapan 10 : NOW diperalatkan untuk menyerang institusi agama.
Soalan : Benarkah Jamil Khir menyalahgunakan duit YaPEIM?
Jawapan 11 : Tali barut DAP rangka orkestra serangan ke atas Institusi Islam.
Soalan : Benarkah Jamil Khir menyalahgunakan duit YaPEIM?
Jawapan 12 : Apa salahnya YaPEIM menganjur dan membiayai kursus perkahwinan kepada pelajar pelajar luar negara?
Soalan : Benarkah Jamil Khir menyalahgunakan duit YaPEIM?
Jawapan 13 : Kami ke sana menghadiri program yang telah diluluskan oleh YaPIEM sendiri
Soalan : Benarkah Jamil Khir menyalahgunakan duit YaPEIM?
Jawapan 14 : Penganjuran program untuk memerangi gejala LGBT.
Soalan : Benarkah Jamil Khir menyalahgunakan duit YaPEIM?
Jawapan 15 : Sumbangan YaPEIM terhadap umat Islam di Malaysia dicemburui musuh Islam.
Soalan : Benarkah Jamil Khir menyalahgunakan duit YaPEIM?
Jawapan 16 : YaPEIM telah menjana pendapatan tahunan sebanyak RM1.034 bilion melalui perniagaan anak syarikatnya.
Soalan : Benarkah Jamil Khir menyalahgunakan duit YaPEIM?
Jawapan 17 : YaPEIM boleh mengambil sebarang tindakan terhadap sesiapa yang membuat dakwaan tidak berasas mengenai yayasan berkenaan, termasuk kesalahan jenayah fitnah.
Soalan : Benarkah Jamil Khir menyalahgunakan duit YaPEIM?
Jawapan 18  : Dokumen NOW betul tetapi tidak lengkap sepenuhnya.
Soalan : Benarkah Jamil Khir menyalahgunakan duit YaPEIM?
Jawapan 19 : YaPEIM akan mengenalpasti pihak yang memberi dokumen pada NOW.
Soalan seterusnya dan seterusnya : Benarkah Jamil Khir menyalahgunakan duit YaPEIM?
Jawapan 20 dan seterusnya : Tunggu jawapan lain esok, lusa dan hari-hari seterusnya juga.
Kihkihkih…..

0

0

votes
Article Rating
Kongsikan artikel ini


"CARI MAKAN", "TAK CUKUP MAKAN" ATAU "MAHU LEBIH MAKAN"?

Siapa pun yang mengikuti rentetan kemelut berkaitan1MDB, pasti tidak dapat mengelak daripada bersetuju tentang perlunya ahli perniagaan Jho Low dipanggil untuk memberi keterangan untuk merungkai pelbagai isu berkaitan syarikat pelaburan bermasalah dan sarat hutang itu.
Ini kerana meskipun namanya tidak tertulis secara rasmi dalam 1MDB, tetapi seperti mana pernah dilafazkan oleh Khairy Jamaluddin, “cop jarinya tetap ada di seluruh tempat” melibatkan syarikat itu.
Lantaran itu, KJ pada 20 Mei 2015 lagi menegaskan perlunya Jho Low dipanggil untuk memberikan keterangan kerana beranggapan, penglibatannya terlalu besar untuk diabaikan.
Kenyaaan KJ itu kemudian disambut oleh Pengerusi PAC ketika itu, Nur Jazlan Mohamed pada 10 Julai 2015 yang mengatakan Jho Low akan dipanggil mengadap jawatankuasa bagi memberi keterangannya.
Menurut Nur Jazlan yang barangkali kerana ketegasannya itu telah dinaikkan pangkat sebagai Timbalan Menteri Dalam Negeri pada 28 Julai 2015, meskipun nama Jho Low tiada dalam 1MDB tetapi kedudukanya tertulis dalam lembaga penasihat Terengganu Invesment Authority atau TIA berdasarkan laporan interim Ketua Audit Negara.
TIA adalah syarikat asal sebelum ia ditukar nama kepada 1MDB.
Namun apabila Hasan Ariffin dilantik mengetuai PAC, lenggok nadanya jelas berbeza dengan mengatakan tiada keperluan pula memanggil Jho Low memberi keterangannnya.
Selain mengatakan Najib Razak tidak perlu dipanggil untuk memberi keterangann kepada PAC, Hasan juga berkata, Jho Low turut tidak akan dipanggil kerana ia tiada dalam skop siasatan jawatankuasa itu.
Tentu menghairankan mengapa pendirian PAC boleh berbeza-beza hanya dalam tempoh tidak begitu lama sedangkan perkara yang disiasat adalah isu yang sama?
Apakah ini memperlihatkan seolah-olah Jho Low mahu dilindungi?
Beberapa hari yang lalu pula, Kementerian Dalam Negeri dalam jawapan bertulisnya di Parlimen turut menyatakan Interpol Malaysia tidak dapat mengesan di mana beradanya Jho Low ketika ini.
Jawapan kementerian yang diketuai oleh Timbalan Perdana Menteri, Ahmad Zahid Hamidi itu juga menjelaskan, tiada siasatan sedang dijalankan oleh polis terhadap jutawan itu serta tiada permohonan daripada mana-mana pihak untuk mengesannya.
Sekali lagi, jawapan ini juga seolah-olah mahu melindungi Jho Low dan mengajak rakyat untuk bersetuju bahawa tiada keperluan untuk mencari dan memanggil ahli perniagaan tersebut.
Bagaimanapun, jawapan bertulis itu dinafikan oleh jurucakap Jho Low yang mengatakan spekulasi sebarang bantuan diperlukan untuk menghubungi ahli perniagaan itu adalah tidak berasas kerana pada Ogos 2015, SPRM pernah menghubunginya  untuk mendapatkan bantuan daripadanya.
Berikutan itu, kata jurucakap itu, wakil Jho Low dengan segera menghubungi SPRM dan terus sentiasa berhubung.
Bermakna, sama sekali tidak tepat jawapan bertulis Kementerian Dalam Negeri di Parlimen bahawa Jho Low tidak dapat dikesan di mana beradanya dan perlu sebarang bantuan Interpol Malaysia untuk menghubunginya disebabkan SPRM sudah sedia berhubung terus dengannya.
Jho Low nampaknya bukan saja meneliti semua perkara yang berlaku di Malaysia yang melibatkan dirinya dan pantas memberi reaksi jika ada keperluan, malah mengesahkan dirinya bukanlah sukar untuk dicari atau dihubungi.
Tetapi, kenapa PAC yang diketuai Hasan Ariffin dan Kementerian Dalam Negeri  yang diterajui Zahid Hamidi bagaikan berebut-rebut menunjukkan mahu melindungi Jho Low?
Seorang mengatakan tidak perlu dipanggil untuk memberi keterangan, seorang lagi pula menyatakan tidak dapat dikesan dan tiada permohonan untuk mencarinya.
Apa tujuan dan kemahuan di sebalik kenyataan yang berbeza-beza ini?
Adakah ini yang dinamakan kenyataan “cari makan” atau isyarat “tak cukup makan” atau barangkali mahu “lebih makan”? (SH 19/11/2015)

0

0

votes
Article Rating
Kongsikan artikel ini


TELUR PENYU SAJA PUN, KENAPA BERANG SAMPAI MAHU SAMAN-MENYAMAN?

Jika saman Najib Razak terhadap akhbar perniagaan The Wall Street Journal atau WSJ yang dijanjikan pada hari Selasa tidak diketahui bila akan menjadi kenyataan, nampaknya hari ini, Khamis boleh dianggap hari saman-menyaman bagi dua orang menteri.
Pertama, Menteri di Jabatan Perdana Menteri, Jamil Khir Baharom akhirnya menunaikan janjinya untuk mengemukakan saman terhadap Pengarah Pusat Pemantauan dan Pendedahan Maklumat Kebangsaan atau NOW, Akmal Nasir berhubung dakwaan penyalahgunaan dana anak-anak yatim YaPEIM untuk lawatannya ke Amerika Syarikat.
Beliau mengemukakan saman fitnah dan menuntut gantirugi sebanyak RM10 juta.
Yang kedua, Menteri Kemajuan Luar Bandar dan Wilayah, Ismail Sabri Yaakob yang berang dengan penyebaran gambar-gambarnya bersama  hidangan telur penyu di media sosial, mengancam unntuk mengambil tindakan undang-undang berhubung perkara itu.
Ketika sekeping gambarnya  bersama hidangan telur penyu tersebar luas minggu lalu, beliau menafikan turut memakan hidangan terlarang itu atas alasan kandungan kolesterolnya yang tinggi.
Katanya, beliau bukan saja menjauhi makanan yang mengandungi kolesterol yang tinggi, bahkan sentiasa memakan ubat penahannya berikutan kandungan bahan itu sudah sedia tinggi dalam badannya.
Selain itu, Ismal Sabri yang meletakkan beban menyediakan telur penyu tersebut di pihak penganjur yang meraikannya dan bukan atas permintaannya, turut mengatakan beliau tidak menyedari mengenai undang-undang larangan berkaitannya.
Bagaimanapun ketika isu tersebut hampir dilupakan dan tidak lagi diperkatakan, Pusat Lapangan Danau Girang, sebuah kemudahan penyelidikan dan latihan di Sabah tiba-tiba memuat-naik empat keping gambar Ismail Sabri dalam majlis makan malam di Sandakan itu dengan keterangan yang berbunyi, “merujuk kepada empat keping gambar yang dimuat-turun dari laman Facebook Walai Penyu Resort Libaran dan dikongsi oleh “Deadturtle Sabah”, nampaknya telur penyu sebenarnya dimakan oleh orang yang sama menafikannya sebelum ini.”
Jika sebelumnya  Ismail Sabri menafikan memakan telur penyu kerana kandungan kolesterolnya yang tinggi, tetapi dalam satu daripada empat keping gambar yang disiarkan itu jelas kelihatan kulit telur penyu terdapat dalam pinggannya.
Gambar lain pula memperlihatkan sebuah pinggan berisi telur penyu di hadapannya yang menunjukkan isinya hanya tinggal separuh saja lagi, satu kemungkinan bahawa separuh lagi sudah dimakan.
Yang pelik dan hairannya, kenapa Ismail Sabri tidak menafikan buat kali kedua bahawa beliau benar-benar tidak memakan telur penyu itu, sebaliknya berang sambil melontarkan ancaman mahu menyaman pihak yang menyebarkan gambar-gambar itu?
Bukankah isu ini mudah saja, mengaku atau nafikan saja?
Kalau benar tidak memakannya, nafikan saja. Jika benar-benar  tidak mengambil telur penyu itu, kenapa perlu takut untuk menafikan walau sehingga seribu kali  asakan sekali pun.
Tetapi, jika tersilap kerana memakannya pula, mungkin kerana teruja berikutan telur penyu tidak kedapatan sama ada di Kuala Lumpur atau Bera atau barangkali kerana tidak pernah memakannya sebelum ini, mohonlah maaf secara terbuka.
Apalah yang susah sangat nak memohon maaf. Bukankah memohon maaf dan mengaku kesilapan suatu sifat terpuji?
Walaupun kesalahan mengumpul, menjual atau memakan telur penyu di Sabah boleh membawa hukuman penjara sehingga lima tahun atau denda sehingga RM50 ribu atau kedua-duanya, Ismail Sabri mungkin boleh dikecualikan atau diringankan hukuman jika benar-benar tidak mengetahui atau menyedari mengenai kesalahan yang dilakukannya.
Tambahan pula, beliau cuma dihidangkan makanan terlarang itu oleh pihak penganjur dan bukan membeli atau meminta disediakan telur penyu untuk hidangannya. Tentulah ada toleransi dan budi bicara pihak berkuasa dalam hal ini.
Yang mustahak, berlaku jujurlah kerana itulah antara nilai terpenting dalam kehidupan seorang pemimpin.
Kenapa perlu berang dan ugut mahu saman-menyaman? Jika diteruskan juga mahu menyaman, bukankah lebih memalukan jika kemudian didapati pula ada gambar lain menunjukkan beliau sedang menyuap telur penyu itu ke mulutnya?
Lagi pun, hanya menjadi bahan ketawa dan lawak jenaka ramai saja jika seorang menteri terpaksa turun naik mahkamah semata-mata kerana sebiji telur penyu yang bukan enak sangat lazatnya. (SH 10/11/15)

0

0

votes
Article Rating
Kongsikan artikel ini


KENAPA BERITA INI DISIARKAN SERENTAK DENGAN KETIBAAN OBAMA?

Adakah ini hanya kebetulan atau memang dirancang sedemikian rupa dengan teliti?
Presiden Amerika, Barack Obama tiba di Malaysia pada 3.20 petang Jumaat untuk menghadiri Sidang Kemuncak ASEAN – Amerika Syarikat yang mana tahun ini negara kita menjadi tuan rumahnya.
Ini adalah lawatan kali keduanya ke Malaysia setelah lawatan kali pertama berlangsung pada April 2014 lalu.
Najib Razak tentu saja gembira dengan lawatan Obama ini, bukan saja kerana kedudukannya sebagai manusia paling berkuasa di dunia, tetapi juga disebabkan hanya dalam tempoh kira-kira enam tahun menjadi Perdana Menteri, sudah dua kali Presiden Amerika Syarikat itu menjejakkan kakinya ke sini.
Sebelum Obama, kali terakhir seorang Presiden Amerika Syarikat membuat lawatan ke Malaysia ialah pada tahun 1966 iaitu Presiden Lyndon B Johnson.
Tetapi serentak dengan ketibaan Obama, sebuah akhbar Amerika Syarikat, The New York Post melaporkan mengenai besan Najib dan Rosmah yang berasal dari Kazashtan, Maira Nazarbayeva yang dikatakan cuba mengugut mahu mencederakan seorang ahli perniagaan dengan kata-kata, “Kamu kenal anak saya? Beliau adalah menantu Perdana Menteri Malaysia. Saya akan cederakan awak dan keluarga jika menyaman saya.”
Memetik kenyataan saman di Mahkamah Persekutuan Manhattan, Amerika Syarikat, akhbar itu melaporkan, Maira dituduh mengambil 12 beg tangan jenama Hermes bernilai kira-kira AS$400 ribu atau RM1.7 juta daripada daerah perniagaan Samilor tanpa membayarnya.
Apabila Presiden Samilor, Bella Belkin mengancam untuk mengambil tindakan undang-undang terhadapnya berikutan pengambilan beg tangan tanpa membuat bayaran itu berlaku sejak  2014 lagi, ketika itulah Maira didakwa mengeluarkan kata-kata ugutannya.
Daripada satu segi melalui penyiaran berita ini, selain merancakkan perbualan rakyat dengan pelbagai andaian, teori dan analisa, ia tentu juga sedikit sebanyak mengganggu emosi Najib yang antara gembira untuk menyambut Obama dengan tertekan dek kemelut politik dalam negara yang dihadapinya serta persepsi antarabangsa tentang dirinya berkaitan isu 1MDB dan derma RM2,600 juta.
Benarkah nama Najib dijaja dan dipergunakan oleh besannya? Berpengaruhkah nama Perdana Menteri kita di Amerika Syarikat atau ini merupakan “cara halus” besannya itu agar Najib tolong melangsaikan pembayarannya?
Kenapa akhbar Amerika menyiarkan berita itu hampir serentak dengan kedatangan Obama ke Malaysia? Kenapa tidak disiarkan sebelum atau selepas ketibaan Presiden Amerika Syarikat itu?
Mungkinkah ia sekadar kebetulan semata-mata? Dalam masa yang sama, bolehkah kita percaya negara yang penuh strategi seperti Amerika Syarikat hanya menyiarkan berita itu sekadar kerana nilai beritanya saja?
Bagaimana jika ada muslihat lain yang terselindung di sebaliknya?
Apa agenda sebenar Amerika Syarikat dalam hal ini dan apa lagi persetujuan yang dimahukan oleh Obama daripada negara kita dengan menjadikan pelbagai isu berkaitan Najib sebagai umpannya. (SH 20/11/2015).

0

0

votes
Article Rating
Kongsikan artikel ini


MEMAHAMI TANDA2 MUHYIDDIN AKAN DIPECAT ATAU SEBALIKNYA

Bila sebenarnya mesyuarat MT UMNO akan diadakan?
Ada maklumat mengatakan tarikhnya telah ditetapkan pada 27 November ini, tetapi sebagaimana yang tersebar luas dalam media sosial dan grup Whatsapp, mesyuarat itu dikatakan sedang cuba diawalkan pula kepada 24 November.
Tidak dipastikan sejauh mana betul atau tidaknya maklumat itu, tetapi jika benar mesyuarat akan diadakan pada 24 November, kemungkinan ia tidak dapat dihadiri oleh Muhyiddin Yassin dan Shafie Apdal kerana kedua-dua berada di luar negara.
Muhyiddin difahamkan akan kembali ke tanahair pada 25 November manakala Shafie yang menunaikan umrah juga dijangka akan pulang sehari dua sebelum jadual asal mesyuarat MT pada 27 November itu.
Persoalannya, apakah Muhyiddin dan Shafie akan dipecat  dalam mesyuarat MT UMNO kali ini?
Jika benar tarikh mesyuarat itu diawalkan kepada 24 November, apakah tujuannya dan adakah ia merupakan petanda buruk kepada kedua-duanya?
Namun, jika mesyuarat kekal pada tarikh 27 November, adakah ia boleh dianggap petanda baik bahawa mereka akan terlepas daripada sebarang hukuman?
Mesyuarat MT kali ini lebih menjadi perhatian kerana Perhimpunan Agung UMNO akan diadakan pada 8 hingga 12 Disember depan. Sebarang tindakan, sama ada pemecatan atau penggantungan keahlian, khususnya kepada Muhyiddin, akan dilihat sebagai percubaan secara “terang lagi bersuluh” untuk menghalangnya daripada merasmkan Perhimpunan Agung Wanita, Pemuda dan Puteri UMNO yang dijadual diadakan pada malam 8 Disember.
Bagaimanapun, jika kenyataan Setiausaha Agung UMNO, Tengku Adnan Tengku Mansor beberapa hari lalu masih boleh dipercayai dan diterima pakai,  bermakna kedudukan Muhyiddin Yassin tidak akan tergugat menjelang Perhimpunan Agung UMNO 8 hingga 12 Disember ini.
Tengku Adnan dilaporkan berkata, isu pemecatan Muhyiddin daripada UMNO hanyalah khabar angin semata-mata dan beliau tidak mengetahui apa-apa mengenainya.
Sejak mesyuarat MT yang sepatutnya berlangsung pada 30 Oktober lalu ditangguhkan, spekulasi berlegar kuat bahawa penangguhannya ialah untuk memberi tempoh kepada ibu pejabat UMNO menyediakan laporan dan seterusnya pertuduhan terhadap Muhyiddin dan enam pemimpin lain yang didakwa mengeluarkan kenyataan bercanggah dengan parti secara terbuka.
Antara yang disebut-sebut akan diambil tindakan sama selain Muhyiddin dan Shafie ialah Tun Mahathir Mahathir, Sanusi Junid dan beberapa yang lain yang tidak diketahui secara pasti identiti mereka.
Dalam program Bicara Minda – Berani Kerana Benar di Johor Bahru kira-kira dua bulan lalu, Muhyiddin turut meluahkan perasaan kecewa berikutan kedudukannya sebagai pemimpin nombor dua dalam UMNO tidak lagi dihormati selepas digugurkan jawatan dalam kabinet.
Kata beliau, terdapat beberapa mesyuarat yang sepatutnya dipengerusikannya selaku Timbalan Presiden, antaranya Jawatankuasa Pengurusan dan Disiplin UMNO, kini sudah diambil alih oleh Najib.
Katanya lagi, keadaan itu seperti tidak menghormati ahli-ahli parti yang memilihnya sebagai Timbalan Presiden UMNO serta seolah-olah lupa kepada pengorbanannya selama ini.
Dalam masa yang sama, Muhyiddin turut mendedahkan terdapat desas-desus peranannya merasmikan Perhimpunan Agung Wanita, Pemuda dan Puteri tahun ini turut ditiadakan dengan digantikan oleh Najib selaku Presiden UMNO.
Meskipun perkara ini sudah menjadi percakapan ramai sejak akhir-akhir ini, namun masih tiada kepastian yang nyata mengenainya.
Di kalangan pemimpin UMNO, hanya Mustapha Mohamad dan Mukhriz Mahathir yang ada memberi reaksi mengenainya dengan mengatakan sehingga ini perkara itu masih bersifat khabar angin dan tiada kepastian lagi.
Di kalangan Pemuda UMNO pula, hanya Ketua Pemuda Selangor, Zainuri Zainal yang kekal mempertahankan kedudukan Muhyiddin serta mahukan jawatan serta kebiasaan seorang Timbalan Presiden UMNO merasmikan mesyuarat sayap-sayap terus dikekalkan.
Sekiranya benar kenyataan Tengku Adnan bahawa isu pemecatan Muhyiddin hanyalah sekadar khabar angin, maka sebelum mesyuarat MT akan datang ini, peranan Muhyiddin  mempengerusikan mesyuarat Jawatankuasa Pengurusan dan Disiplin parti sebagaimana lazimnya, haruslah dikembalikan terlebih dahulu.
Tidak perlu Biro Politik yang dipengerusikan Najib mengambil alih tugas itu seperti yang berlaku sejak Muhyiddin digugurkan sebagai Timbalan Perdana Menteri pada 28 Julai lalu.
Jika peranan Muhyiddin mempengerusikan Jawatankuasa Pengurusan dan Disiplin parti tidak juga dikembalikan sebelum mesyuarat MT akan datang ini atau memang benar tarikh mesyuarat dipercepatkan kepada 24 November, maka kemungkinan besarnya ialah Muhyiddin bakal dipecat atau digantung keahlian UMNOnya.
Begitu juga dengan Shafie dan lain-lain yang termasuk dalam Kumpulan 7 itu, mereka juga akan menerima nasib yang tidak jauh berbeza dengan Muhyiddin. (SH 20/11/2015).

0

0

votes
Article Rating
Kongsikan artikel ini


CERDIK, TAK BERAPA CERDIK ATAU TERLEBIH CERDIK?

Susulan beberapa pendedahan oleh Pusat Pemantauan dan Pendedahan Maklumat Kebangsaan atau NOW berkaitan perbelanjaan YaPEIM di luar negara, termasuk menganjurkan kursus perkahwinan, Pengarah Jabatan Agama Islam Wilayah Persekutuan (JAWI), Paimuzi Yahya berkata, program yang diadakan di Paris  itu ialah bagi  menjimatkan kos.
Katanya, dari segi ekonomi memang menjimatkan kos pelajar luar negara kerana mereka tidak perlu pulang ke Malaysia semata-mata untuk menghadiri kursus tersebut.
“Apabila kita buat di luar negara dan kita kumpulkan 150 untuk menghadirinya, belanjanya memang sedikit. Itulah keuntungannya,” jelas beliau.
Cerdik, tak berapa cerdik atau terlebih cerdik kenyataan seperti itu?
Sebagaimana yang didedahkan oleh NOW sebelum, kos untuk kursus perkahwinan di Paris itu yang katanya termasuk untuk memastikan pelajar tidak terpengaruh dengan budaya LGBT telah menelan belanja sebanyak RM290 ribu sedangkan bayaran untuk menghadiri kursus perkahwinan di Malaysia adalah di bawah RM200 seorang.
Dengan kos sebanyak RM290 ribu bagi 150 peserta, berapa belanjanya untuk tiap seorang peserta?
Adakah ia lebih murah daripada RM200 tadi?
Perlu dan terdesak sangatkah kursus perkahwinan diadakan untuk pelajar-pelajar di luar negara? Sudah berapa ramai pula yang terlibat dengan LGBT?
Jika pelajar ingin berkahwin selepas kembali ke tanahair, apakah tidak boleh mereka mengambil kursus itu di dalam negara sama ada ketika pulang bercuti atau setelah tamat pengajian dengan kosnya hanya sekitar RM200 saja?
Kalau mereka ingin berkahwin di Paris pula, adakah sijil keluaran JAWI itu merupakan syarat wajibnya sebagaimana di Malaysia?
Selain itu, adakah dengan mengadakan kursus tersebut, pihak JAWI, YaPEIM dan sebagainya, lebih bertujuan menggalakkan pelajar berkahwin semasa dalam pengajian mereka?
Atau cakap saja terus-terang, semua kursus-kursus ini sekadar untuk menghalalkan program jalan-jalan dan cuti-cuti pihak tertentu di Malaysia ini untuk ke luar negara? (SH 21/11/2015)

0

0

votes
Article Rating
Kongsikan artikel ini


HARI SELASA, DARI 'HARI SAMAN' MENJADI 'HARI PEMANCUNGAN'

Mesyuarat MT UMNO sudah sah akan diadakan pada 24 November ini di Bangunan Parlimen dan tidak di ibu pejabat UMNO seperti kebiasaannya. Tarikh ini adalah tarikh yang diawalkan daripada jadual asal yang ditetapkan pada 27 November.
Kelaziman mesyuarat MT UMNO yang biasanya diadakan pada hari Jumaat juga sudah bertukar kepada hari Selasa.
Agenda paling penting dalam mesyuarat kali ini ialah memutuskan pemecatan atau penggantungan Muhyiddin Yassin, Shafie Apdal, Tun Mahathir Mohamad dan empat yang lain yang dikenali sebagai “Kumpulan Tujuh”, meskipun Tengku Adnan Tengku Mansor turut membayangkan jumlahnya mungkin lebih daripada itu.
Dengan demikian, jika sebelum ini  Selasa diingati sebagai “hari untuk menyaman” berikutan tindakan undang-undang yang pernah dinyatakan Najib akan diambil terhadap akhbar perniagaan The Wall Street Journal atau WSJ tetapi belum menjadi kenyataan,  kini Selasa juga nampaknya bakal dikenang sebagai “hari pemancungan” pemimpin.
Menerusi beberapa maklumat, antara tujuh pemimpin atau lebih yang diperkatakan akan diambil tindakan dalam mesyuarat MT kali ini, tiga daripadanya iaitu Muhyiddin, Shafie dan Tun Mahathir adalah 99 peratus pasti menerima hukuman, manakala selebihnya dipercayai dalam bentuk amaran saja.
Muhyiddin akan diambil tindakan kerana ingin menghalangnya daripada merasmikan Perhimpunan Agung Wanita, Pemuda dan Puteri pada malam 8 Disember dan seterusnya berucap dalam acara penggulungan pada 12 Disember.
Najib yang kini diampu oleh para penasihat dan Ketua-Ketua UMNO Bahagian yang berkepentingan dikatakan amat bimbang jika Muhyiddin selaku Timbalan Presiden menggunakan kedua-dua ruang itu untuk terus melontarkan persoalan dan kritikan berkaitan 1MDB dan derma RM2,600 juta yang dipercayai mampu menimbulkan keresahan dalam parti.
Begitu juga dengan Shafie sebagai Naib Presiden UMNO,  tujuan utamanya beliau diambil tindakan ialah untuk menyekat suara lantangnya daripada berkumandang berkaitan isu yang sama yang mungkin diambil kesempatannya dalam acara penutup Perhimpunan Agung itu.
Bagi Tun Mahathir pula, tindakan yang akan diambil terhadapnya tidak lain adalah bertujuan mengekangnya daripada terus bertemu dengan ahli-ahli akar umbi di seluruh negara untuk mengkritik Najib.
Selepas diambil tindakan, bekas Perdana Menteri itu akan dilayan dan dihadapi oleh Najib dan lain-lain pemimpin UMNO sebagai seorang musuh yang nyata atau setaraf seperti pemimpin-pemimpin pembangkang lainnya.
Dikatakan juga tiada apa lagi yang mampu menghalang Najib daripada meneruskan tindakan keras terhadap pengkritiknya dalam mesyuarat MT kali ini, terutama tiga pemimpin terbabit kerana yang diutamakannya kini hanyalah dirinya saja.
Najib dikatakan sudah tidak peduli sama ada UMNO semakin terhakis sokongannya, rakyat makin menjauhi atau semakin ramai Ketua-Ketua Cawangan UMNO menolaknya kerana yang dimahukannya ialah terus berkuasa sehingga PRU 14 akan datang.
Mengukuhkan lagi keyakinan Najib untuk tidak bertolak ansur terhadap Muhyiddin, Shafie dan Tun Mahathir ialah kerana majoriti Ketua-Ketua Bahagian sentiasa mengasaknya untuk berbuat demikian.
Selepas mengepung semua “lubang angin” yang jelas diperlihatkan dalam beberapa tindakannya sebelum ini seperti pemecatan Peguam Negara, menghuru-harakan PAC, kacau-ganggu terhadap SPRM dan lain-lainnya, matlamat Najib hanyalah mahu memastikan tiada lagi sebarang gangguan terhadap genggaman kuasanya sehinggalah 2018 nanti.
Selepas 13 Ketua Cawangan Teluk Kemang, 10 di Sepang dan semalam 34 lagi Ketua Cawangan daripada lima negeri bersatu hati menunjukkan keberanian secara terbuka menolak kepimpinan Najib, semua itu tidak akan menghalang  tindakan terhadap Muhyiddin, Shafie dan Tun Mahathir daripada diteruskan.
Najib ketika ini, selain bersandarkan kepada kekuatan Ketua-Ketua Bahagian yang bersamanya, beliau hanya ingin menyelamatkan dirinya daripada serangan dalaman UMNO dan selepas itu akan menyerahkan nasibnya kepada pertaruhan rakyat dalam pilihanraya membuat penentuan.
Tetapi Najib tidak sesekali akan mengalah sebelum ketibaan PRU 14 dan itulah antara sebab kukuh mengapa Muhyiddin, Shafie dan Tun Mahathir mahu dinyahkannya dengan seberapa segera. (SH 22/11/2015).

0

0

votes
Article Rating
Kongsikan artikel ini


ADAKAH MESYUARAT DI PARLIMEN BERTUJUAN MENGHALANG AHLI UMNO BERHIMPUN
DAN MEMUDAHKAN LAGI PEMECATAN?

Perkara yang menjadi tanda tanya paling besar mengenai mesyuarat MT UMNO pada 24 November ini ialah mengapa ia diadakan di Bangunan Parlimen dan tidak di Menara Dato’ Onn di PWTC?
Walaupun mungkin ada mesyuarat MT pernah diadakan di tempat-tempat lain selain ibu pejabat UMNO sebelum ini,  tetapi rasanya belum pernah lagi ia diadakan di Bangunan Parlimen.
Malah sepanjang mengenali UMNO, saya juga tidak pernah mendengar ada mesyuarat MT diadakan di situ. Saya turut bertanya dengan beberapa pemimpin veteran UMNO dan mereka juga mengesahkan bahawa sejak dahulu pun memang tidak pernah mesyuarat MT diadakan di Parlimen.
Semua Presiden UMNO secara umumnya sedar Parlimen adalah milik rakyat serta merupakan tempat tertinggi untuk menggubal undang-undang dan bukannya kepunyaan mana-mana parti politik. Oleh itu, tidak seharusnya sebarang acara atau mesyuarat parti politik diadakan di situ.
Tetapi kenapa Najib Razak begitu berani mencipta sejarah dan tanpa segan silu melanggar kelaziman itu dengan memulakan amalan menjadikan Parlimen sebagai tempat untuk mesyuarat MT UMNO?
Apakah mesej yang mahu disampaikannya kepada rakyat? Apakah selepas ini lebih kerap MT UMNO akan bersidang di Parlimen?
Logikkah alasan Azalina Othman Said bahawa mesyuarat MT UMNO kali ini diadakan di Parlimen yang berkebetulan dengan sessi Dewan Rakyat sedang berlangsung untuk mengelakkan berlakunya sebarang usul tergempar yang mungkin dibawa oleh pihak pembangkang?
Masuk akalkah juga hujah Setiausaha Agung UMNO, Tengku Adnan Tengku Mansor bahawa pemilihan Parlimen sebagai tempat mesyuarat kali ini ialah untuk memudahkan Ahli Parlimen yang menjadi ahli MT UMNO untuk menghadirinya?
Bukankah antara Bangunan Parlimen dengan ibu pejabat UMNO kalau mengikut istilah orang-orang lama hanya “sepelaungan” saja jaraknya?
Berkenaan tarikh asal mesyuarat MT pada 27 November tetapi diawalkan kepada 24 November, bolehkah diterima alasan Tengku Adnan bahawa ia dicepatkan kerana  Perhimpunan Agung UMNO tahun ini yang ditetapkan pada 8 hingga 12 Disember sudah begitu hampir tarikhnya?
Banyak sangatkah bezanya tarikh asal 27 November dengan tarikh baru 24 November? Tidakkah tindakan mengawalkan tarikh mesyuarat daripada Jumaat kepada Selasa semata-mata supaya ia boleh diadakan di Bangunan Parlimen memandangkan tiada sessi Parlimen pada hari Jumaat?
Selain itu, dengan UMNO sudah memulakan mesyuaratnya di Bangunan Parlimen, apakah selepas ini semua parti-parti komponen BN, oleh kerana mereka sedang menguasai kerajaan, akan turut mengadakan mesyuarat masing-masing di Parlimen juga?
Bolehkah dibayangkan jika MCA, MIC, Gerakan atau parti-parti dari Sabah dan Sarawak bersilih ganti menjadikan Parlimen sebagai tempat bermesyuarat mereka?
Yang nyata dan mudah difahami, oleh kerana salah satu agenda penting mesyuarat MT pada 24 November ini ialah untuk memutuskan sama ada memecat atau menggantung keahlian Muhyiddin Yassin, Shafie Apdal dan Tun Mahathir Mohamad daripada UMNO, maka dengan melangsungkannya di Parlimen, ia hanyalah bertujuan untuk memudah dan melicinkan lagi segala perancangan itu.
Apa pula kaitannya pemecatan atau penggantungan dengan mesyuarat di Parlimen?
Jika kita masih ingat, dalam mesyuarat MT UMNO sebelum ini yang dihebohkan Muhyiddin dan Shafie akan dipecat susulan pengguguran mereka daripada kabinet, ribuan penyokong kedua-dua pemimpin itu berkumpul di Bangunan UMNO dengan pelbagai sepanduk serta poster dan ia akhirnya bukan saja menyebabkan sebarang tindakan tidak jadi diambil, bahkan juga turut membuatkan Najib datang dan pulang dengan melalui pintu belakang lantaran bimbang sesuatu respon yang tidak diingini berlaku terhadapnya.
Tetapi,  dengan kali ini MT mengadakan mesyuaratnya di Bangunan Parlimen, tidak ada penyokong mana-mana pemimpin akan dibenarkan memasuki bangunan itu berikutan faktor kawalan keselamatan yang sedia ada di situ dan akhirnya Najib dapat mengelakkan sebarang reaksi atau protes yang tidak diingini berikutan pemecatan atau penggantungan yang akan dilakukannya.
Apatah lagi kali ini, bukan saja Muhyiddin dan Shafie yang dipercayai akan diambil tindakan, bahkan juga akan melibatkan sama Tun Mahathir yang lebih ramai penyokong setianya.
Sudah tentu jika tindakan sedemikian diputuskan di Bangunan UMNO, puluhan ribu penyokong Muhyiddin, Shafie dan Tun Mahathir tidak ada masalah untuk bergabung, berhimpun dan memprotes lantaran kemarahan terhadap keputusan yang diambil itu.
Ia juga mungkin mengakibatkan Najib sekali lagi terpaksa hadir dan pulang melalui pintu belakang sebagaimana mesyuarat MT sebelum ini.
Lalu, dengan memindahkan  mesyuarat MT ke Bangunan Parlimen, Najib dengan mudah dapat menjadikan semua kemungkinan buruk dalam kawalannya serta mengelakkan sebarang protes yang tidak diingininya.
Itulah sebab terbesarnya Parlimen jadi pilihan pada 24 November ini dan bukan lagi ibu pejabat parti sendiri. Alasan dan hujah lain hanyalah rekaan dan auta sahaja. (SH 23/11/2015).

0

0

votes
Article Rating
Kongsikan artikel ini


INI SUDAH 'SAKIT' KUAT, MALAH MUNGKIN 'SAKIT' YANG TIADA UBAT!!

Satu Malaysia sudah tahu Husam Musa pergi ke China beberapa hari lalu untuk berubat, malah berkenaan dengan debat ini juga sudah dijawabnya dengan panjang lebar bahawa mesti ada persetujuan kedua-dua belah pihak terlebih dahulu.
Mana boleh hanya satu pihak saja menetapkan tarikh, masa dan lokasinya. Mengikut jadual asal, bekas Naib Presiden Pas itu dijangka kembali ke tanahair pada hari ini (Ahad 22/11/2015).
Tetapi Zaharuddin Mohamad, menantu Hadi Awang ini tetap juga hadir di meja debat seorang diri pada tarikh yang ditetapkannya sendiri iaitu semalam 21/11/2015. Kemudian siap ambil gambar dan letakkan di media sosial seolah-olah Husam takut berdebat dengannya.
Aduhh…ini sudah kes berat!! Malah mungkin tiada ubat yang mujarab untuk seseorang yang ada “sakit”  seperti ini. (SH 22/11/2015).

0

0

votes
Article Rating
Kongsikan artikel ini


SELEPAS MUHYIDDIN DIPECAT, MAKIN MEMBESARKAH PROTES KETUA2 CAWANGAN?

Mula-mula 13 di Teluk Kemang, kemudian 10 di Sepang, selepas itu 34 melibatkan lima negeri di mana mereka berkumpul di Port Dickson dan pada 27 November nanti, jumlahnya dijangka meningkat kepada 200 pula.
Itulah perkembangan yang dapat dilihat setakat ini mengenai jumlah Ketua-Ketua Cawangan yang terus berani untuk mendesak Najib Razak agar berundur daripada jawatannya demi untuk memudahkan UMNO memenangi pilihanraya akan datang.
Perjumpaan Ketua-Ketua Cawangan pada 27 November nanti yang masih dirahsiakan tempatnya, tentu saja menarik kerana ia berlaku selepas mesyuarat MT  di Bangunan Parlimen esok (24 November)  yang dijangka memutuskan pemecatan atau penggantungan dua pemimpin kanan UMNO iaitu Muhyiddin Yassin dan Shafie Apdal.
Apakah selepas Muhyiddin dan Shafie dikenakan tindakan yang semata-mata kerana menegur untuk kebaikan, jumlah Ketua Cawangan yang berani tampil itu akan terus bertambah lagi?
Tidak mungkinkah daripada 191 bahagian UMNO di seluruh negara,  terdapat sekurang-kurangnya 10 atau 15 Ketua Cawangan di setiap bahagian yang berani dan sanggup berbuat demikian selepas 24 November nanti?
Jika begitu, apakah selepas 200 Ketua Cawangan dijangka bersolidariti pada 27 November nanti, jumlahnya seterusnya boleh mencapai sehingga 2000 atau 3000 orang?
Dari segi logik, memanglah daripada kira-kira 21 ribu Cawangan UMNO yang ada keseluruhannya, angka 200 atau 2000 sekali pun masih boleh dikira kecil jumlah atau peratusannya.
Tetapi, dengan angka itu, yang harus difikirkan ialah bagaimana kedudukan UMNO dan BN untuk menghadapi PRU 14 akan datang? Makin selesa atau makin sukar?
Jika ini kerja yang dilakukan oleh “dalang”  sebagaimana yang dinyatakan oleh Tengku Adnan dan Zahid Hamidi, sudah tentu “dalang” tersebut bukan calang-calang orangnya atau setidak-tidaknya bukanlah terlalu rahsia gerak kerjanya.
Tetapi kenapa Zahid Hamidi hanya dapat mencium baunya sekarang ini? Mengapa tidak dikesan sebelum ini?
Mengapa hanya setelah satu demi satu kumpulan Ketua Cawangan tampil secara terbuka mendedahkan diri masing-masing, barulah Zahid Hamidi mengatakan dapat mencium bau siapa dalangnya? SH 22/11/2015).

0

0

votes
Article Rating
Kongsikan artikel ini


JANGAN TERKEJUT, MUNGKIN HANYA NAJIB SEORANG SAJA BERUCAP DI PENUTUP
PAU 2015 KALI INI?

Kebimbangan Najib Razak terhadap Muhyiddin Yassin dalam Perhimpunan Agung UMNO tahun ini atau PAU 2015 ialah meliputi dua perkara – perasmian mesyuarat sayap-sayap dan ucapan penggulungan pada hari terakhir perhimpunan.
Dalam mesyuarat MT  semalam, di sebalik Muhyiddin tidak diambil sebarang tindakan, Najib berjaya menyekat suara Timbalan Presiden UMNO itu daripada merasmikan Perhimpunan Agung Wanita, Pemuda dan Puteri dengan memutuskan ketua sayap masing-masing merasmikannya.
Najib memberi alasan bahawa tindakan itu diputuskan kerana kononnya ia adalah kehendak serta permintaan ketua-ketua sayap tersebut dan MT hanya menunaikan sahaja.
Adakah betul MT menunaikan kehendak ketua-ketua sayap atau sebenarnya ia merupakan kehendak Najib yang terpaksa dipatuhi oleh ketua-ketua sayap?
Tetapi dengan menyekat Muhyiddin berucap merasmikan perhimpunan Wanita, Pemuda dan Puteri itu, ia secara langsung mengesahkan ketakutan Najib terhadap bekas Timbalan Perdana Menteri yang sudah dipecatnya itu.
Apakah yang menyebabkan Najib begitu takut dengan suara Muhyiddin dalam PAU 2015 kali ini?
Kerana 1MDB? Kerana derma RM2,600 juta? Atau kerana pelbagai isu menyaluti dirinya yang semakin melemahkan UMNO jika dibangkitkan satu persatu oleh Muhyiddin akan membangkitkan protes senyap terhadapnya?
Apa pun isunya yang menyebabkan Najib takut dengan Muhyiddin, kesimpulannya ialah beliau takut dengan kebenaran?
Dengan Muhyiddin tidak dibenarkan merasmikan perhimpunan serentak ketiga-tiga sayap itu, bukan saja simpati terhadapnya terus melonjak, tetapi yang paling ditunggu-tunggu sekarang ialah ucapan penggulungannya pada hari terakhir PAU 2015 nanti.
Tetapi, persoalan yang timbul ialah apakah Muhyiddin akan dibenarkan berucap atau sekali lagi suaranya akan disekat juga?
Jika melakukan perasmian sayap-sayap pun boleh dihalang, apakah tidak mustahil ucapan penggulungannya juga akan menerima nasib yang sama?
Mengikut kebiasaan, sehari sebelum PAU 2015 dirasmikan iaitu pada sebelah malamnya akan diadakan sekali lagi mesyuarat MT UMNO yang bukan saja untuk mendengar laporan mengenai perjalanan perhimpunan Wanita, Pemuda dan Puteri yang baru berakhir, tetapi juga untuk memutuskan perkara-perkara terakhir untuk perhimpunan pada esok harinya.
Untuk kali ini, adalah dipercayai Najib akan memanfaatkan buat kali kedua kuasa MT untuk menghalang Muhyiddin daripada berucap di majlis penggulungan itu.
Jika ketika dihalang merasmikan perhimpunan sayap-sayap, hujah yang digunakan ialah kerana kononnya ketua masing-masing ingin merasmikannya, menghalang Muhyiddin berucap di majlis penggulungan pula mungkin dengan menjadikan Zahid Hamidi dan Hishammuddin sebagai “korban”  utamanya.
Selain Presiden dan Timbalan Presiden, pemimpin lain yang biasanya berucap di majlis penggulungan ialah ketiga-tiga Naib Presiden, Ketua Wanita, Ketua Pemuda, Ketua Puteri dan seorang atau dua ahli MT tertentu yang dipilih berdasarkan isu-isu yang dibangkitkan sepanjang perhimpunan diadakan.
Untuk pertama kali dalam sejarah UMNO dengan tujuan untuk menghalang Muhyiddin daripada berucap, sama seperti pertama kali Ketua sayap merasmikan perhimpunan masing-masing, tidak mustahil dalam PAU 2015 kali ini hanya Najib seorang saja yang dicadang menyampaikan ucapan di majlis penggulungan.
Cadangan itu pula mungkin akan dilontarkan oleh mana-mana ahli MT yang  merupakan penyokong kuat Najib, kalau pun tidak oleh Tengku Adnan atau Ahmad Maslan.
Ketua-ketua sayap tentu setuju dengan cadangan itu kerana sudah “terhutang budi”  berikutan sudah diberi peluang merasmikan perhimpunan masing-masing berbanding hanya menyampaikan ucapan dasar pada tahun-tahun sebelumnya.
Zahid Hamidi dan Hishammuddin barangkali tiada pilihan selain bersetuju  untuk “simpan suara” kerana jika mereka mahu juga berucap di majlis penutup, maka Muhyiddin dan Shafie harus juga dibenarkan sama.
Jika Zahid dan Hishammudin mahu berucap juga dan dalam masa yang sama terpaksa memberi ruang kepada Muhyiddin dan Shafie untuk berucap, barangkali akan memperlihatkan kedua-duanya “tidak cukup sayang” kepada Najib.
Maka, dengan setujunya dua Naib Presiden iaitu Zahid dan Hishammudin serta ketua-ketua sayap terhadap cadangan tidak berucap itu, alasan tersebut akan digunapakai untuk menghalang semua pemimpin lain daripada berucap, kecuali Najib.
Akhirnya,  PAU 2015 kali ini perasmiannya akan dilakukan Presiden UMNO  dan penutupnya pula oleh Perdana Menteri. Ucapan-ucapan sepanjang perbahasan pula lebih tertumpu untuk membela serta mempertahankan Pengerusi Lembaga Penasihat 1MDB. (SH
25/11/201
5)

0

0

votes
Article Rating
Kongsikan artikel ini


KEBANGKITAN KETUA2 CAWANGAN BERJAYA MENAKUTKAN NAJIB

Mesyuarat MT UMNO petang tadi akhirnya memutuskan Muhyiddin Yassin dan Shafie Apdal tidak diambil apa-apa tindakan, sebaliknya hanya Ketua Wanita Gopeng, Hamidah Osman yang dipecat atas kesalahan melanggar disiplin parti.
Meskipun Muhyiddin terselamat daripada pemecatan atau penggantungan, kedudukan dan kelazimannya sebagai Timbalan Presiden UMNO untuk merasmikan Perhimpunan Agung Wanita, Pemuda dan Puteri tetap dinafikan, sebaliknya perasmian itu akan dilakukan oleh ketua sayap masing-masing.
Persoalannya, apakah keputusan  tidak membenarkan seorang Timbalan Presiden merasmikan mesyuarat sayap-sayap ini hanya untuk tahun ini saja,  suatu keputusan yang kekal selama-lamanya atau selagi Muhyiddin memegang jawatan nombor dua itu sahaja?
Terlihat bahawa keputusan ini dibuat dalam ketakutan dan tidak yakin dengan kekuatan dirinya sendiri, walaupun tidak dinafikan beliau terlalu ingin memecat timbalannya itu.
Setelah memperpecatkan tarikh mesyuarat daripada 27 November kepada 24 November, menukar tempat mesyuarat daripada ibu pejabat UMNO ke Bangunan Parlimen yang diketahui agak ketat kawalan keselamatannya, bahkan sebelum ini Tengku Adnan menyatakan pihaknya sudah letih dengan pemimpin yang selalu memberi kenyataan berbeza dan mengakui siasatan sedang dijalankan, alih-alih yang berani dipecatnya hanyalah Hamidah Osman saja.
Walaupun Muhyiddin dan Shafie tidak hadir mesyuarat kali ini, tetapi Najib tetap tiada keberanian untuk mengambil apa-apa tindakan terhadap kedua-dua pemimpin yang lantang mengkritiknya itu.
Ketakutan Najib itu tidak lain ialah kerana kebangkitan Ketua-Ketua UMNO cawangan seluruh negara yang sudah mula secara berani menolak kepimpinannya serta mendesaknya agar berundur bagi memberi harapan lebih cerah kepada UMNO dan BN memenangi pilihanraya akan datang.
Bermula dengan Teluk Kemang, Sepang, Puchong, 34 cawangan daripada lima negeri bersolidariti di Port Dickson minggu lalu dan malam tadi 108 cawangan daripada 7 bahagian di Johor berbuat demikian, pada 27 November ini pula kira-kira 200 Ketua Cawangan dijangka akan mengadakan perhimpunan khas di tempat yang belum ditentukan di Selangor.
Apa yang nyata, arus menolak Najib itu ialah sebagai isyarat bahawa jika Muhyiddin, Shafie dan Tun Mahathir diambil tindakan pemecatan atau penggantungan, lebih ramai lagi Ketua-Ketua Cawangan seluruh negara akan bangkit menyatakan bantahan.
Bayangkan jika tiada kebangkitan Ketua-Ketua Cawangan sejak beberapa hari lalu, apakah mungkin Muhyiddin dan Shafie masih kekal dengan jawatannya sekarang ini?
Sekalung tahniah kepada Ketua-Ketua Cawangan UMNO  yang dengan berani menyatakan kebenaran untuk menyelamatkan parti. Teruskanlah perhimpunan pada 27 November ini sebagaimana yang dirancang dan gegarkan lagi kebangkitan yang lebih besar untuk hari-hari seterusnya.
Jika kebangkitan mereka kali ini dapat menghalang Muhyiddin dan Shafie daripada dipecat, jangan lupa matlamat asal mereka yang sebenar ialah untuk menyelamatkan UMNO dan mengelakkannya kalah dalam pilihanraya akan datang.
Ianya tidak lain ialah mendesak pengunduran Najib daripada takhta kuasa.  Hanya UMNO dan BN tanpa Najib akan kelihatan cahaya kemenangan di hujung perjuangan. Matlamat itu, tanpa kompromi harus diusahakan sehingga berjaya. (SH 24/11/2015)

0

0

votes
Article Rating
Kongsikan artikel ini


MUHYIDDIN DISINGKIRKAN, NAJIB UNTUNG ATAU ZAHID MUDAH JADI "CENCARU
MAKAN PETANG"?

Pemecatan atau penggantungan Muhyiddin Yassin yang tujuan utamanya untuk menghalang Timbalan Presiden UMNO itu berperanan dalam Perhimpunan Agung UMNO pada 8 – 12 Disember ini barangkali sudah terlalu sukar untuk dielakkan.
Berdasarkan kepada “bau yang semakin kuat dapat dihidu”, Najib sebenarnya tidak mahu lagi Muhyiddin terus diberikan ruang atas platform UMNO untuk terus mengkritiknya dan kerajaan, khususnya berkaitan 1MDB dan wang derma yang semakin menghenyak imejnya di mata umum.
Mengawalkan tarikh mesyuarat MT dan mengadakannya di pula Parlimen yang ketat kawasan keselamatannya, matlamat besarnya tidak lain ialah agar sebarang tindakan terhadap Muhyiddin dapat diminimakan kesan protesnya.
Lebih-lebih lagi, bersekali dengan Muhyiddin yang digelar anggota Kumpulan Tujuh yang bakal diambil tindakan,  bertebaran juga “baunya” bahawa Tun Mahathir Mohamad dan Shafie Apdal juga akan turut dikenakan tindakan yang sama.
Maklumat yang diperolehi malam tadi turut mengatakan bekas Exco Kerajaan Negeri Perak, Hamidah Osman akan turut dikenakan tindakan kerana kritikan dan serangannya sejak sekian lama terhadap kepimpinan Najib.
Dalam jangka pendek, tindakan terhadap Muhyiddin tidak lain ialah untuk menghalangnya daripada merasmikan Perhimpunan Agung Wanita, Pemuda dan Puteri serta berucap di majlis penggulungan di hari terakhir itu.
Begitu juga dengan Shafie, Najib turut tidak mahu bekas menteri itu turut berucap dalam majlis penggulungan kerana bimbang timbulnya kritikan yang tidak digemarinya.
Dengan ketiadaan Muhyiddin dan Shafie dalam Perhimpunan Agung UMNO nanti, Najib beranggapan selamatlah beliau daripada sebarang kritikan dan serangan yang boleh menyebabkan mukanya bertukar menjadi kemerah-merahan seperti udang kena baru keluar dari ketuhar.
Malah, tidak mustahil perhimpunan kali ini sudah siap mahu diorkestrakan dengan segala macam ucapan pujian dan sanjungan yang kemudian melalui media arus perdana akan digambarkan seolah-olah Najib mendapat sokongan berterusan untuk menerajui negara ini.
Sekali imbas, tidak dinafikan memang Najib nampaknya lebih selamat melalui penyingkiran Muhyiddin berserta Shafie itu. Ini kerana Najib bukanlah pemimpin yang berani berdepan dan petah berhujah dengan musuh-musuhnya.
Beliau adalah elitis bangsawan yang hanya suka dipuji, dipuja dan dicium tangannya. Kalau bercakap pun, kegemarannya ialah sehala saja. Kebelakangan ini, Najib juga tidak mengadakan lagi sidang akhbar terbuka sebagaimana biasa di mana beliau boleh ditanya di mana dan apa saja.
Lihat bagaimana beliau melarikan diri daripada program Nothing2Hide tidak lama dulu semata-mata kerana takut untuk berhadapan dengan Tun Mahathir yang turut hadir untuk bertanyakan soalan kepadanya.
Oleh kerana Tun Mahathir bukan lagi berada dalam hireaki kepimpinan dan beliau mungkin boleh mengelak daripada bertembungnya dengannya, kini musuh utama yang mahu diketepikannya ialah orang nombor duanya sendiri.
Najib barangkali tidak bimbang berdepan dengan Muhyiddin dalam pemilihan, tetapi ketakutannya ialah untuk berhadapan dengan kebenaran. Sebab itu, menyingkirkan Muhyiddin ialah untuk mengelak bekas Timbalan Perdana Menteri itu melontarkan soalan dan memberi ucapan untuk bertanyakan memgenai kebenaran kepadanya.
Tetapi jika Najib fikir hanya dirinya saja yang untung di sebalik tindakan terhadap Muhyiddin, beliau harus berfikir lebih daripada sekali mengenainya.
Untungnya Najib jika Muhyiddin disingkirkan hanyalah kerana dapat mengelakkan sebarang kritikan dan serangan dalam Perhimpunan Agung UMNO kali ini dan menukarnya sebagai medan puji dan puja terhadaapnya.
Namun, kesan selepas itu mungkin lebih besar lagi. Selepas dipecat atau digantung, Muhyiddin pasti tidak akan duduk diam merintih nasib atau lebih banyak berada di atas tikar sembahyang saja. Muhyiddin pasti akan pergi ke seluruh pelusuk negara untuk bertemu akar umbi menjelaskan mengenai pemecatannya.
Program jelajah ke seluruh negara itu pasti lebih meriah lagi jika Tun Mahathir dan Shafie yang mungkin dipecat atau digantung sama, ikut berbuat perkara yang sama.
Berdasarkan beberapa perkembangan sehari dua ini di mana semakin ramai Ketua UMNO Cawangan berani tampil mendesak pengunduran Najib, tentu saja boleh dibayangkan kedudukan Najib dan UMNO akan semakin getir jadinya jika pemecatan Muhyiddin sebagai pemimpin nombor dua diteruskan juga.
Hakikatnya, untung yang akan diraih Najib tidaklah seberapa  berbanding kerugian yang mungkin datang bertimpa-timpa.
Tetapi melalui pemecatan Muhyiddin, siapa yang lebih besar untungnya?
Sudah tentu Zahid Hamidi. Beliau bukan saja akan diberi peluang merasmikan Perhimpunan Agung Wanita, Pemuda dan Puteri  pada 8 Disember ini, bahkan hireakinya dalam parti akan dilonjakkan dengan diberi tanggungjawab menjalankan tugas-tugas Timbalan Presiden UMNO yang secara automatik menjadikannya orang nombor dalam parti.
Apabila tekanan di luar UMNO melalui gerakan Tun Mahathir, Muhyiddin, Shafie dan mereka yang dipecat itu beriringan dengan semakin ramai Ketua-Ketua UMNO cawangan yang berani  tampil mahukan Najib berundur, natijahnya tidak lain ialah UMNO semakin lemah dan harapan menang pilihanraya tertutup sama sekali.
Dalam keadaan seperti itu, apakah Zahid akan terus mempertahankan Najib? Kalau mahu dipertahankan pun, mampukah beliau melakukannya?
Apakah tidak mungkin nanti Zahid melalui gerakan dalaman akan turut sama mendesak pengunduran Najib atas alasan untuk menyelamatkan UMNO dalam pilihanraya?
Jika dilihat ketika itu, dua pemimpin yang ada pengaruh dalam UMNO iaitu Hishammuddin dan Khairy Jamaluddin lebih banyak berdiam diri daripada mempertahankan Najib. Kalau ada pun mereka bersuara, nadanya lebih menampakkan keinginan mempertahankan UMNO berbanding pemimpin.
Tidak mustahilkah, setelah Muhyiddin disingkirkan, Zahid akan menjadi “cencaru makan petang” bersama Hishammuddin, Khairy Jamaluddin yang kemudian berpusu-pusu pemimpin bahagian lain turut menyokongnya? (SH 24/11/2015)

0

0

votes
Article Rating
Kongsikan artikel ini


NAJIB KIAN KALUT, KENAPA HANYA NAIB PRESIDEN NO 1 DAN NO 3 JUMPA MEDIA?
MANA NAIB PRESIDEN NO 2?

Kejanggalan demi kejanggalan dan kekalutan demi kekalutan terus berlaku dalam UMNO. Selagi Najib Razak yang penuh masalah berada di tempatnya, selagi itulah UMNO, bahkan negara terus menjadi bahan ketawa.
Mula-mula mesyuarat MT diadakan di Bangunan Parlimen dan kemudian Timbalan Presiden UMNO, Muhyiddin Yassin tidak dibenarkan merasmikan Perhimpunan Wanita, Pemuda dan Puteri seperti kelazimannya.
Tahun ini, hanya ketua sayap akan merasmikan perhimpunan masing-masing.
Selepas itu, diumumkan pula bahawa Perhimpunan Agung UMNO (PAU) tahun ini akan diadakan secara tertutup dan petugas media yang membuat liputan turut dihadkan.
Sebarang ucapan dan perbahasan tidak boleh lagi dilaporkan sebagaimana tahun-tahun sebelumnya dan perkara ini disahkan sendiri oleh Setiausaha Agung UMNO, Tengku Adnan Tengku Mansor yang mengatakan ia bertujuan mengelakkan banyak salah lapor oleh media.
Serentak dengan itu, beliau juga mengumumkan bahawa dua Naib Presiden UMNO, Zahid Hamidi dan Hishammuddin Hussein akan mengadakan sidang akhbar setiap hari pada sebelah petangnya untuk menjelaskan mengenai perjalanan perhimpunan dan bersoal jawab dengan pihak media.
Kenapa tiba-tiba Najib dan UMNO takut dengan media sehingga walaupun PAU diadakan di Dewan Merdeka yang serba moden dan canggih, tetapi dengan menjadikannya tertutup seolah-olah ia sedang bersidang dalam gua saja keadaannya?
Kenapa dalam dunia langit terbuka, Najib mahu membawa UMNO semakin tertutup jadinya?
Bukankah semua akhbar arus perdana dan stesen televisyen  memihak kepada Najib dan UMNO?
Jika bimbang dengan salah lapor, mana perginya media arus perdana dan  segala macam blogger serta pengamal media sosial berbayar pro Najib yang dikhabarkan berlambak-lambak ramainya?
Kenapa dengan sokongan sekian banyak media, Najib dan UMNO masih takut dengan kemungkinan salah lapor, lalu menjadikan perhimpunan kali ini sebuah acara tertutup?
Tidak mampukah media pro Najib dan yang berada di bawah kawalannya menghadapi kemungkinan salah lapor itu?
Atau barangkali ada sesuatu yang ingin disembunyikan daripada terdedah kepada umum?
Selain itu, menjadi kelaziman juga pada setiap kali PAU diadakan, biasanya Presiden UMNO sendiri  bersama lain-lain pemimpin utamanya yang akan mengadakan sidang akhbar harian untuk menjawab isu-isu yang berbangkit dengan pihak media.
Tetapi, mengapa tahun ini Najib takut berhadapan dengan media, sebaliknya menyerahkan peranan itu kepada Zahid Hamidi dan Hishammuddin?
Mengapa tidak diserahkan saja kepada Muhyiddin berurusan dengan media jika Najib takut melakukannya? Kenapa sekali lagi Muhyiddin selaku Timbalan Presiden UMNO diketepikan juga?
Kalau mahu menyerahkan tugas itu kepada Naib Presiden UMNO pula, bukankah penyandang jawatan itu ada tiga iaitu Zahid Hamidi, Shafie Apdal dan Hishammuddin Hussein?
Berdasarkan undi diperolehi dalam pemilihan 2013, Zahid memperolehi undi tertinggi, diikuti Shafie tempat kedua dan Hishammuddin di tempat ketiga yang nyaris-nyaris kecundang dengan kelebihan 9 undi berbanding Mukhriz Mahathir.
Kenapa hanya Naib Presiden No 1 dan No 3 diberi peranan dalam sidang akhbar harian itu, manakala Naib Presiden No 2 diketepikan?
Alasan Tengku Adnan bahawa nama Shafie tidak dimasukkan kerana ketika keputusan tersebut dibuat semalam Naib Presiden UMNO itu tiada dalam mesyuarat, langsung tidak boleh diterima.
Apakah ini merupakan satu lagi petanda bahawa dalam mesyuarat MT yang akan diadakan sehari sebelum PAU 2015 bermula nanti, Shafie bersama Muhyiddin akan diambil apa-apa tindakan yang menyekat sama sekali mereka daripada mengambil bahagian dalam perhimpunan kali ini? (SH 25/11/2015).

0

0

votes
Article Rating
Kongsikan artikel ini


MUHYIDDIN, SEKARANG BUKAN MASANYA UNTUK MERINTIH!!

Timbalan Presiden UMNO, Muhyiddin Yassin dijangka kembali daripada luar negara pada jam 4 petang hari ini (26 November) di KLIA. Hebahan mengenai kepulangannya telah tersebar luas sejak semalam meminta para penyokongnya beramai-ramai menyambut ketibaannya itu.
Muhyiddin tidak hadir dalam mesyuarat MT 24 November lalu yang memutuskan beliau tidak dibenarkan merasmikan Perhimpunan Agung Wanita, Pemuda dan Puteri tahun ini, sebaliknya untuk pertama kali perasmian akan dilakukan oleh ketua sayap masing-masing.
Dalam kenyataan melalui laman Facebooknya semalam, walaupun menerima keputusan MT itu dengan hati terbuka serta menghormatinya, tetapi Muhyiddin tetap meluahkan rasa kesal dengan merintih, “apa dosa saya sehingga diperlakukan begini?”
“Apalah dosa yang saya lakukan terhadap UMNO sehingga tradisi berucap yang saban tahun diberikan kepada seorang timbalan presiden UMNO dinafikan kepada saya tahun ini?
“Atau adakah ada mereka yang cukup takut dengan apa yang saya akan ungkapkan di hadapan anak muda yang dipercayai boleh meluputkan keyakinan kepada seorang pemimpin?” soalnya.
Walaupun dihalang, Muhyiddin dalam masa yang sama menyatakan akan terus bersuara dan tidak akan mengalah kerana tidak ada sesiapa yang dapat mendiamkan daripada menyatakan yang hak.
Sebagai pemimpin nombor dua dalam UMNO yang disingkirkan daripada kerajaan hanya kerana bertanya beberapa soalan berkaitan 1MDB dan derma yang diterima Najib, memang Muhyiddin berhak untuk terus bersuara, lebih-lebih lagi memandangkan isu tersebut masih menjadi perbualan di kalangan rakyat.
Tetapi, sekadar bercakap saja bahawa beliau akan terus bersuara dan tidak ada sesiapa mampu mendiamkannya, tentu saja tidak memadai.
Dalam suasana politik UMNO yang sedang gawat dan beliau sendiri tidak lagi dikehendaki oleh Najib, tetapi ramai di kalangan rakyat mengharapkan sesuatu perubahan dapat dilakukan dengan segera, sekadar bercakap dan memberi kenyataan media juga tidak lagi mencukupi.
Sekarang adalah masa untuk Muhyiddin bertindak, berjuang dan menyerang.  Kegagalannya hadir dalam mesyuarat MT 24 November lalu memang dikesali oleh sesetengah pihak kerana ia seolah-olah menunjukkan ketidakseriusannya dalam perjuangan.
Kalau pun beliau berada di penjuru dunia mana sekali pun, apakah tidak boleh mengambil penerbangan balik dengan segera untuk menghadiri mesyuarat itu?
Meskipun tarikhnya diawalkan daripada 27 kepada 24 November, tetapi perubahan tarikh itu sudah pun diketahui tiga atau empat hari sebelum itu.
Tanpa apa-apa jawatan lagi dalam kerajaan, apakah urusan di luar negara yang penting sangat sehingga tidak boleh ditinggalkan untuk menghadiri mesyuarat MT?
Bukankah jika Muhyiddin menghadiri mesyuarat MT tempohari, beliau dapat mempersoalkan secara berdepan dengan Najib berhubung tindakan tidak membenarkannya melakukan perasmian sayap-sayap itu?
Tentu tidak perlu lagi  merintih dengan menyebut, “apa dosa saya” semata-mata untuk meminta simpati. Sebagai orang lama dalam UMNO, Muhyiddin tentunya sedar bahawa perjuangan dalam politik adalah berkaitan kuasa dan sama ada “membunuh” atau “dibunuh.”
Dalam politik, tidak ramai, malah mungkin tidak ada orang yang memikirkan dosa dan pahala. Semuanya hanyalah kuasa. Dosa dan pahala diri sendiri pun mereka lupa, apatah lagi untuk mengambil kira dosa dan pahala orang lain.
Untuk itu, Muhyiddin perlu berhenti merintih mengenai dosa, pahala atau mengungkit-ungkit mengenai sumbangan masa lalunya. Sejuta kali beliau menyebutnya pun belum tentu ada yang mengenangnya jika beliau masih teragak-agak untuk bertindak, hanya berani bercakap, masih selalu ke luar negara dan sesuka hati mengabaikan mesyuarat MT.
Di ketika ini, Muhyiddin juga perlu sedar sudah beratus-ratus pemimpin UMNO cawangan mulai bangun untuk menyelamatkan parti dan mendesak Najib yang dianggap sebagai liabaliti agar berundur dengan segera.
Perjuangan pemimpin akar umbi ini hendaklah disambut dan jangan dibiarkan begitu saja. Berhentilah sekadar mengeluarkan kenyataan media, tetapi jasad berada di luar negara.
Sekarang juga bukan masanya lagi untuk merintih dan memperlihatkan dirinya seolah-olah tidak berdosa dan teraniaya. Merintih dengan menyebut dosa dan sebagainya hanyalah sesuai di masjid atau surau tempatnya.
Sekarang adalah masa untuk memilih sama ada meneruskan perjuangan atau jika sayang dengan peluh dan keringat, berehat saja di rumah bersama keluarga. (SH 26/11/2015)

0

0

votes
Article Rating
Kongsikan artikel ini


LEBIH BAIK KU NAN LARANG SEKALI TUN M JANGAN PIJAK PWTC!!

Setiausaha Agung UMNO, Tengku Adnan Tengku Mansor berkata,  UMNO masih mempertimbangkan sama ada mahu menjemput atau tidak bekas Perdana Menteri, Tun Mahathir Mohamad menghadiri Perhimpunan Agung UMNO  (PAU 2015) tahun ini.
Sambil mengatakan perkara itu akan dibincangkan dalam masa terdekat, Tengku Adnan juga mengatakan, “secara peribadi, saya rasa mungkin Tun Mahathir tidak akan datang. Sejak kebelakangan ini beliau kerap menghentam parti.
“Apa-apa pun kita tunggulah…nak jemput atau tidak,” katanya lagi.
Soalnya, kenapa perlu nak dibincangkan lagi? Bukankah sudah tradisinya bekas-bekas pemimpin dijemput hadir?
Tidakkah Tun Mahathir bekas pemimpin kita yang banyak berjasa dan beliau berhak diberikan jemputan sebagai penghormatan kepadanya?
Apa yang mahu ditunggu lagi dan kemudian pandai-pandai  pula Tengku Adnan mengatakan Tun Mahathir mungkin tidak menghadirinya.
Sama ada hadir atau tidak, biarlah keputusan itu dibuat oleh Tun Mahathir dan bukan Tengku Adnan yang wajar membuat andaian awal mengenainya.
Tetapi begini sajalah – jika UMNO ingin mencipta satu lagi sejarah, sebagaimana sebelum ini telah mencipta sejarah baru dengan tidak membenarkan Muhyiddin Yassin merasmikan perhimpunan sayap-sayap, adalah lebih baik Tun Mahathir yang pernah menjadi Perdana Menteri dan Presiden UMNO selama 22 tahun, tidak dijemput sama sekali untuk menghadiri PAU 2015 kali ini.
Tidak cukup dengan itu, UMNO juga perlu mengeluarkan arahan rasmi agar Tun Mahathir tidak dibenarkan langsung menjejakkan kakinya ke kawasan sekitar Dewan Merdeka, PWTC sepanjang berlangsungnya perhimpunan itu antara 8 hingga 12 Disember.
Bahkan, semua pihak yang pernah mengkritik dan menghentam Najib juga jangan dijemput  dan dilarang sama menjejakkan ke PWTC.
Biarlah tahun ini mereka yang dalam kategori pembodek dan pengampu saja yang dijemput menghadirinya.
Baru PAU 2015 ini ada kelas!!
Tapi, jangan pula selepas ini Tengku Adnan buat pusingan U sekali lagi sepertimana tindakannya semalam berhubung mahu menjadikan PAU 2015 ini sebagai acara tertutup dan tidak dihadiri pihak media tetapi kemudian menafikan ada memberi kenyataan sebegitu. SH 26/11/2015).

0

0

votes
Article Rating
Kongsikan artikel ini


DI SEBALIK KELUHAN AKAR UMBI, APA KATA JIKA NAJIB DAN MUHYIDDIN SAMA2
UNDUR DIRI?

Berbual dengan kawan-kawan lama yang menjadi pemimpin UMNO di peringkat  bahagian dan cawangan kadang-kadang menyerlahkan hakikat sebenar kedudukan parti itu di peringkat akar umbi dan beban yang sedang mereka hadapi.
Jika pemimpin bahagian dan cawangan itu jenis yang kritikal, lantang bersuara dan tidak terlalu taksub kepada pemimpin, luahan hati mereka mungkin boleh diketahui ke mana arahnya serta lebih terbuka sifatnya.
Kalau pun mereka itu tidak termasuk dalam golongan yang berani menyatakan pendirian sebagaimana beberapa Ketua UMNO Cawangan yang secara terbuka mendesak Najib Razak meletakkan jawatan baru-baru ini, sekurang-kurangnya mereka tetap tidak takut mengatakan bahawa  masa depan UMNO agak sukar dan kelam dalam pilihanraya akan datang.
Tetapi tentu mengejutkan apabila pemimpin UMNO bahagian dan cawangan yang kerap mempertahankan parti serta pemimpin, bukan saja secara terbuka, malah juga melalui tulisan di laman sosial masing-masing, rupa-rupanya turut mempunyai sisi berbezanya.
Ramai rakan-rakan dalam UMNO yang saya temui dan berbual sambil minum kopi dengan mereka, malah sebahagiannya yang kerap menonjol dengan sokongan terbuka,  rata-ratanya juga tidak yakin lagi UMNO ada masa depan dalam pilihanraya akan datang selagi Najib Razak masih mengetuai parti dan kerajaan.
Kata mereka, isu yang terlampau sarat membeliti Najib dan sesetengahnya tergantung tanpa jawapan, adalah persoalan yang menyukarkan mereka untuk berhadapan dengan pengundi untuk meyakinkan mereka agar terus memilih BN.
Hampir keseluruhan rakan-rakan saya dalam UMNO percaya, harapan untuk menang itu hanya akan menjadi lebih baik sekiranya Najib sedia mengundurkan dirinya.
Dengan Najib terus kekal, bagi mereka, ia adalah suatu hakikat yang menyusahkan mereka di peringkat akar umbi untuk menjalankan tugas demi menyelamatkan parti.
Bahkan oleh kerana Perdana Menteri nampaknya terus berdegil untuk bertahan dan tidak mahu melihat realiti sebenar, ada yang turut mengeluh, “sampai hati Najib menyusahkan kami.”
Najib, kata mereka, dalam keadaan seperti sekarang, seharusnya mengutamakan parti daripada dirinya.
Dalam konteks ini, berbagai luahan perasaan kedengaran. Ada yang mengatakan Najib dan Muhyiddin harus mengundurkan diri secara serentak untuk memudahkan usaha  menyelamatkan parti yang kemudian akan diteruskan dengan pengambilalihan oleh pemimpin yang lebih muda.
Oleh kerana Najib dan Muhyiddin sudah menjadikan sokongan dan keadaan dalam UMNO berpecah, maka jalan terbaik ialah kedua-duanya perlu mengundurkan diri.
Najib tentu tidak mahu berundur jika tempatnya diambil alih oleh Muhyiddin tetapi Muhyiddin mungkin tiada masalah untuk sama-sama berundur secara serentak dengan Najib demi untuk menyelamatkan UMNO.
UMNO semua peringkat barangkali lebih terbuka dengan idea ini yang dilihat proses  “menang-menang”  untuk semua.
Susulannya, ada yang percaya gandingan Zahid Hamidi dan Hishammuddin, jika diberi peluang, mampu membawa kemenangan dalam pilihanraya akan datang, tetapi ramai pula yang tidak yakin dengan kemampuan Zahid Hamidi untuk mengemudi kejayaan.
Zahid, kata sesetengah daripada mereka, terlalu lemah dalam konteks rakyat keseluruhannya kerana sokongannya hanya berakar di kalangan ahli UMNO dan sekelompok kecil orang Melayu saja.
Lantaran itu, ada yang mencadangkan agar gandingan Hishammuddin dan Khairy Jamaluddin diberi laluan segera untuk mengemudi parti dan negara menghadapi pilihanraya akan datang atas keyakinan kedua-duanya yang masih dalam kategori pemimpin muda, mampu menarik sokongan yang lebih baik di kalangan rakyat.
Bagaimanapun, Hishammuddin juga nampaknya menerima keyakinan yang berbelah bagi di kalangan sesetengah pemimpin akar umbi UMNO – ada yang yakin, ada yang ragu-ragu terutama kerana banyak masalah dan kelemahan dipamerkannya ketika menjadi Menteri Dalam Negeri tidak lama dahulu.
Hanya Khairy Jamaluddin kelihatan lebih ramai yang menaruh lebih keyakinan terhadapnya sebagai antara bintang harapan masa depan.
Pokok pangkalnya, jika UMNO dan BN ingin terus berkuasa, perubahan mesti dilakukan kerana Najib bukan lagi faktor pembawa kejayaan, sebaliknya lebih membawa keruntuhan.
Namun demikian, apa pun perubahan dalam kepimpinan UMNO dan negara sebelum pilihanraya akan datang, segala-galanya bergantung kepada Najib.
Jika Najib masih tidak sedia berundur di sebalik pelbagai beban yang diakibatkan olehnya, maka selagi itulah beliau akan terus menyusahkan parti serta pemimpin di peringkat akar umbi dan seterusnya menjadikan rakyat dan negara dalam ketidaktentuan . (SH 27/11/2015)

0

0

votes
Article Rating
Kongsikan artikel ini


LIMA TAHUN BUKANNYA LAMA

Melihat kepada pelbagai kerosakan yang telah dilakukan oleh Najib Razak dalam memimpin negara selama ini, barangkali ramai yang tiada masalah untuk bersetuju dengan pandangan terbaru Tun Mahathir Mohamad bahawa tidak ada parti yang harus memerintah untuk selama-lamanya dalam sebuah negara demokrasi.
Ini kerana jika BN terus berkuasa dan dalam masa yang sama Najib kekal lagi sebagai Perdana Menteri, kemungkinan lebih banyak kerosakan tentu saja sukar untuk dielakkan. Menteri-menteri yang tidak berguna juga akan berterusan “membodohkan”  kita semua.
Akhirnya semua orang makan hati, sakit hati, terbakar hati dan hancur hati. Tiada kegembiraan lagi dalam negara ini.
Lalu, untuk mengelakkan lebih ramai sengsara jiwanya, jika Najib berdegil juga untuk bertahan sehingga PRU 14 nanti, pilihan yang ditunjukkan melalui kenyataan Tun Mahathir iaitu memberi peluang kepada parti lain selain BN menerajui negara pula haruslah dijadikan kenyataan.
Bagi Tun Mahathir, demokrasi yang baik ialah sistem dua parti di mana pembangkang cukup kuat untuk mengambil alih kerajaan serta menawarkan alternatif kepada rakyat.
Dalam konteks itu, kiranya parti baru gagal membawa khabar gembira kepada rakyat,  menukarnya adalah lebih mudah dan memilih semula BN yang ketika itu tentunya bukan lagi dipimpin Najib, dalam pilihanraya seterusnya.
Lagi pula,  lima tahun bukannya lama.
Tetapi jika di ketika Najib yang paling bermasalah ini pun BN dikekalkan juga, bermakna lebih banyak masa diperlukan lagi untuk memberi kesedaran kepada rakyat agar berani melakukan perubahan yang diharapkan itu.
Dalam PRU 13, keinginan rakyat untuk berubah hakikatnya telah terpamer melalui 52 peratus undi popular yang menolak BN, cuma sistem pilihanraya ala British yang kita amalkan saja sebagai penyelamatnya.
Untuk pilihanraya akan datang, peratusan undi popular itu mungkin perlu ditingkatkan kepada 60 atau 65 peratus agar perubahan yang menjadi dambaan benar-benar menjadi kenyataan.
Lagi pula dengan menjadikan kerajaan boleh ditukar ganti, mesejnya ialah rakyatlah paling berkuasa dalam negara ini, manakala pemimpin hanyalah alat semata-mata. (SH 27/11/2015)

0

0

votes
Article Rating
Kongsikan artikel ini


ALAMAK…AYAM PUN TAK MAKAN DEDAK DAH SEKARANG INI!!

Tulisan kali ini ingin lari seketika daripada isu politik dan hal ehwal semasa negara, namun mengenai penemuan baru dalam dunia keusahawanan yang seperti ada kaitan juga dengan perbualan semasa dalam negara sejak kebelakangan ini.
Pernahkah kita mendengar ayam makan rumput?
Kita tahu ayam selalunya diberi makan dedak, jagung atau nasi, bagaimanapun barangkali asing kedengarannya bila ayam diberi makan rumput.
Ehh, kalau ayam tak makan dedak, siapa pula yang  makan dedak sekarang ini?
Tetapi inilah kelainan yang ditampilkan oleh dua usahawan ayam kampung organik, Puan Lily dan rakan kongsinya Norazura yang mengusahakan ladang ternakan “Republik Ayam Kampung” di Kem Syed Sirajuddin, Gemas, Negeri Sembilan.
Ayam-ayam kampung peliharaannya lebih banyak diberi makan rumput berbanding dedak. Rumput yang diberi makan itu dikenali dengan nama saintifiknya Asystasia L, tetapi di kalangan orang kampung ia juga selalu disebut sebagai “rumput Israel” atau kadang-kadang turut dikenali sebagai “kangkung darat”.
Rumput ini banyak tumbuh di hutan atau di ladang-ladang dan apabila mula membiak ia akan menjadikan rumput-rumput lain tidak berupaya hidup kerana cengkaman “penjajahannya”. Maka itulah ia lebih sinonim dikaitkan dengan Israel.
Oleh yang demikian, mendapatkan rumput tersebut bukanlah menjadi masalah sebenarnya, lantaran ia memang mudah diperolehi di mana-mana.
Meskipun demikian, rumput tersebut didapati mengandungi beberapa zat yang sesuai sebagai pemakanan ayam. Dengan memakan rumput tersebut, ayam-ayam peliharaan di “Republik Ayam Kampung” hanya memakan dedak atau jagung sekitar 30 peratus saja.
Puan Lily dan Norazura bukan saja melakukan jualan ayam kampung kampungnya dengan melantik beberapa kedai dan peniaga persendirian sebagai wakil jualannya atau secara dalam talian, bahkan juga sedia menerima tempahan untuk majlis-majlis keraian atau kenduri kendara.
Ayam-ayam yang dijualnya bukan saja dalam bentuk siap proses, bahkan juga ada yang sudah dirempah dan hanya perlu digoreng saja lagi sebaik membelinya.
Kalau ada yang teringin dengan kelainan rasa ayam kampung makan rumput, bukan makan dedak, bolehlah menghubungi nombor telefon yang tertera dalam poster di atas untuk mencubanya. (SH 28/11/2015).
Seorang pekerja di ladang ternakan Republik Ayam Kampung sedang memberi makan ayam-ayam kampung dengan rumput Israel.
Inilah rupa rumput Israel atau kangkung darat yang rupa-rupanya boleh dijadikan pengganti dedak untuk makanan ayam.
Ayam kampung yang sudah siap diproses dan dirempah untuk kemudahan pengguna membeli dan kemudian terus saja menggorengnya.

0

0

votes
Article Rating
Kongsikan artikel ini


MUNGKINKAH ESOK PERJUANGAN BERMULA?

Esok 29 November, jam 2.00 petang akan diadakan perhimpunan menyatakan sokongan terhadap Muhyiddin Yassin oleh ketua-ketua UMNO cawangan negeri Johor di Bangunan Pekembar, Pagoh.
Perhimpunan sokongan ini pasti akan memanaskan lagi suhu politik dalam UMNO berikutan sebelum ini sudah beratus cawangan menyatakan penolakan terbuka meminta Najib Razak berundur daripada jawatannya.
Apakah esok Muhyiddin akan membuat suatu pengumuman penting mengenai halatuju politiknya berikutan baru-baru ini beliau sudah pun dinafikan kelazimannya merasmikan Perhimpunan Agung Wanita, Pemuda dan Puteri tahun ini?
Adakah himpunan sokongan ini  juga diadakan kerana Muhyiddin sudah dapat menghidu bahawa beliau mungkin turut dinafikan untuk berucap menyampaikan ucapan penggulungan Perhimpunan Agung UMNO kali ini?
Nantikan esok, mungkin perjuangan “Berani Kerana Benar” yang sering dilaungkan oleh Muhyiddin akan mula memasuki gear pertamanya. (SH 28/11/2015).

0

0

votes
Article Rating
Kongsikan artikel ini


MUHYIDDIN SEMAKIN HAMPIR UNTUK DIPECAT, TAPI….

Berucap di majlis perhimpunan sokongan terhadapnya di Pagoh semalam, Muhyiddin Yassin secara jelas menunjukkan beliau masih tidak berbeza, jauh sekali untuk mengendur daripada apa yang sudah dimulakannya sebelum ini yang menyebabkannya dipecat daripada kerajaan pada Julai lalu.
Sambil gembira dengan sokongan rakyat Pagoh, termasuk parti-parti komponen BN terhadapnya,  beliau berkata, tindakannya bersuara mengenai 1MDB dan derma RM2,600 juta melibatkan Najib Razak ialah kerana tidak mahu menanggung dosa jika hanya berdiam diri berkaitan perkara itu.
Beliau seterusnya menyatakan kesediaannya untuk dipecat daripada UMNO berikutan sikap berterusannya membangkitkan dua isu yang menjadi perhatian rakyat itu.
Muhyiddin juga mempersoalkan tindakan MT UMNO yang tidak membenarkannya merasmikan Perhimpunan Agung Pergerakan Wanita, Pemuda dan Puteri  UMNO tahun ini dengan mengatakan apakah seorang individu sepertinya begitu ditakuti oleh Najib?
“Najib kata beliau ada sokongan tiga juta ahli UMNO, tetapi di Pagoh, anda sokong beliau?” soalnya kepada hadirin.
Timbalan Presiden UMNO itu juga menerima sorakan gemuruh apabila beliau menanyakan sama ada mereka masih sanggup menerimanya sebagai wakil rakyat Bebas kiranya dipecat nanti.
Selain menggambarkan mahu terus bersikap kritikal dan lantang, Muhyiddin sebenarnya turut sedar bahawa tindakan pemecatan makin dekat menghampirinya, namun kesediaan warga Pagoh menerimanya sebagai wakil rakyat Bebas selepas apa-apa terjadi kepadanya barangkali  memberi suntikan semangat buat dirinya.
Tidak dinafikan, ucapan Muhyiddin di Pagoh semalam mulai menggembirakan ramai orang yang amat mengharapkan agar beliau terus konsisten, lantang dan agresif dalam perjuangannya menegakkan kebenaran berikutan beliau dilihat agak perlahan dan banyak berdiam diri kebelakangan ini.
Tambahan lagi, ketika ini semakin ramai Ketua-Ketua UMNO cawangan seluruh negara sudah pun berani bangkit secara terbuka menolak kepimpinan Najib yang dianggap tidak mungkin mampu membawa kejayaan berikutan terlalu sarat dengan isu yang menghakis keyakinan rakyat membelenggui dirinya.
Tentu saja ramai yang kecewa jika kebangkitan suara akar umbi yang mula membuak itu tidak disambut dengan sewajarnya oleh Muhyiddin yang menjadi harapan mereka untuk agenda perubahan dan kejayaan buat UMNO.
Selain itu, Muhyiddin juga dilihat tidak ada pilihan lain selain terus melawan berikutan Najib dipercayai akan terus mengenepikannya daripada berperanan sebagai pemimpin nombor dua yang dipilih secara sah melalui undi perwakilan.
Berdiam diri dan tidak melawan hanya akan menjadikan dirinya lenyap begitu saja.
Setelah dikekang daripada merasmikan perhimpunan sayap-sayap, kini menjadi perbualan ramai pula bahawa Muhyiddin sedang dicari sebab untuk dihalang daripada berucap di acara penutup Perhimpunan Agung UMNO.
Kebimbangan Najib ialah sudah tentu ucapan Muhyiddin itu nanti berupa kritikan terhadapnya, khususnya berkaitan 1MDB dan derma ke akaun peribadi yang sukar untuk dijawabnya dengan jujur dan seikhlas hati.
Tidak dinafikan ucapan Muhyiddin semalam akan terus membangkitkan rasa tidak senang Najib terhadapnya dan sekaligus juga mungkin merupakan peluang kepada para pengampu dan pembodeknya untuk menambah lagi garam kepada luka dalam hati dan perasaan beliau itu.
Akhirnya, Najib tidak ada pilihan selain bertindak terhadap Muhyiddin yang dianggap menyusahkan dan beban kepadanya.
Sehari sebelum majlis perasmian pada 10 Disember nanti, biasanya akan diadakan mesyuarat MT UMNO dan disitulah dipercayai Muhyiddin akan diambil tindakan sama ada pecat atau gantung keahlian yang sekaligus menghalangnya daripada berucap di majlis penutup atas kapasiti Timbalan Presiden.
Tetapi, percayalah pemecatan itu adalah lebih baik untuk Muhyiddin kerana ia bukan saja akan menyebabkan lebih ramai Ketua-Ketua cawangan dan ahli akar umbi bangkit menolak Najib, bahkan juga menjadikan sokongan dan simpati rakyat melimpah  ruah kepadanya.
Dengan lebih ramai yang berani bangkit, perubahan lebih mungkin menjadi kenyataan dan menjadikan kedudukan Najib semakin tidak selamat.
Tidak kira sama ada melalui UMNO atau kuasa rakyat, perubahan yang berlaku itu mahu tidak mahu bukan saja akhirannya menjadikan Najib tersingkir daripada singgahsana kuasa, tetapi juga berupaya mengangkat semula nama Muhyiddin di pentas politik negara. (SH 30/11/2015).

0

0

votes
Article Rating
Kongsikan artikel ini


NAJIB SEDANG MENGHANCURKAN UMNO

Pada 2 Disember ini, sembilan Ketua Cawangan daripada UMNO Bahagian Teluk Kemang yang mendesak pengunduran Najib Razak daripada memimpin parti dan kerajaan akan mengadap Lembaga Disiplin berhubung tindakan mereka itu.
Selepas itu, mereka kemungkinannya sama ada akan dipecat, digantung keahlian atau sekadar diberi amaran saja.
Tetapi berdasarkan kepada kes Ketua Wanita UMNO Gopeng, Hamidah Osman yang dipecat, juga disebabkan didakwa terlibat dalam aktiviti yang mahukan pengunduran Najib, besar kemungkinan semua sembilan Ketua UMNO cawangan itu juga akan menerima nasib yang sama.
Bagaimanapun dalam masa yang sama, selepas sekumpulan Ketua  UMNO Cawangan dalam bahagian Teluk Kemang membuat desakan itu, beberapa Ketua Cawangan daripada bahagian-bahagian  lain turut juga membuat desakan yang sama.
Jika dihitung berdasarkan beberapa pengakuan serta perhimpunan yang turut dihadiri pihak media, ia sudah pun menjangkau ratusan Ketua Cawangan jumlahnya, malah dalam pertemuan terbaru di Kinrara baru-baru ini, kumpulan tersebut mengaku mereka mewakili kira-kira 200 Ketua Cawangan di seluruh negara.
Persoalannya, apakah hanya Ketua UMNO Cawangan daripada Teluk Kemang saja yang dipanggil mengadap Lembaga Disiplin?
Bagaimana dengan Ketua-Ketua UMNO Cawangan lain dari seluruh negara yang juga membuat desakan yang sama?
Bilakah mereka mahu diberikan surat tunjuk sebab dan  kemudian memberi penjelasan kepada Lembaga Disiplin?
Jika jumlah Ketua Cawangan yang mendesak pengunduran Najib terus bertambah dari semasa ke semasa, apakah pihak ibu pejabat UMNO akan terus menggunakan pendekatan yang sama iaitu memanggil mereka memberi penjelasan kepada Lembaga Disiplin juga?
Selain itu, jika Ketua UMNO Cawangan yang mendesak pengunduran Najib dianggap suatu kesalahan dan dihadapkan ke Lembaga Disiplin, bagaimana pula dengan Tun Mahathir yang tidak berhenti-henti membuat desakan serupa sejak lebih setahun yang lalu?
Jika benar-benar adil dan Najib pula seorang yang berani, bukankah Tun Mahathir yang sepatutnya paling awal dihadapkan ke Lembaga Disiplin parti sebelum sembilan Ketua Cawangan terbabit?
Begitu juga, jika Hamidah dipecat kerana didakwa menganjurkan program Bicara Negarawan di Ipoh serta dilihat berada di Lapangan Terbang Subang ketika menyambut kepulangan Tun Mahathir daripada luar negara tidak lama dulu, bagaimana dengan ramai yang lain yang sentiasa bersama dengan bekas Perdana Menteri itu?
Sekali lagi, mengapa Tun Mahathir yang berucap dan disambut kepulangannya tidak diberikan sebarang surat tunjuk sebab?
Sejak bila menjemput, meraikan dan menghargai bekas Perdana Menteri dan bekas Presiden UMNO sendiri merupakan suatu kesalahan?
Adakah suatu kesalahan juga mendesak pengunduran pemimpin semata-mata atas kepercayaan ianya tindakan yang terbaik untuk menyelamatkan masa depan parti?
Apakah jika parti sudah berada begitu buruk di mata rakyat yang diakibatkan oleh perlakuan tidak baik  permimpinnya, maka semua pihak perlu berdiam diri saja?
Tidakkah dianggap keterlaluan, dalam keadaan parti lebih mungkin kalah daripada menang dalam pilihanraya, pujian melambung masih perlu dilontarkan kepada pemimpin yang menjadi punca masalah itu?
Ahh…hakikatnya banyak lagi persoalan yang memerlukan jawapan di sebalik tindakan mengenakan hukuman mengadap Lembaga Disiplin terhadap sembilan Ketua UMNO Cawangan daripada Teluk Kemang serta pemecatan Hamidah Osman itu.
Berbeza ketika Tun Mahathir memimpin parti dan kerajaan dulu di mana beliau juga ada didesak untuk mengundurkan diri, namun semua desakan terhadap beliau tidak sesekali menjurus kepada kebimbangan bahawa parti akan kalah dalam pilihanraya jika terus dipimpin olehnya.
Malah, Tun Mahathir sentiasa membuktikan penguasaan dua pertiga majoriti di Parlimen tetap menjadi milik BN ketika itu
Kini, melalui satu demi demi tindakan yang diambil Najib untuk mengekalkan kuasanya, ia bukan saja terus mencemarkan imej UMNO di kalangan ahlinya sendiri, bahkan kian menghakis kebolehpercayaan rakyat yang akhirnya lebih memudahkan kehancurannya. (SH 29/11/2015).

0

0

votes
Article Rating
Kongsikan artikel ini


FAKTA UNTUK DIFIKIRKAN

Sokongan Melayu – tinggal 30 peratus.
Sokongan pengundi Cina – tinggal 5 peratus.
Yang puas hati dengan ekonomi – 17 peratus.
Tidak berpuas hati dengan ekonomi – 78 peratus.
Apa punca semuanya? Apa pula cara terbaik mengatasinya?
Pecat Muhyiddin Yassin? Pecat Kumpulan Tujuh? Pecat ratusan ketua cawangan?
Terus berbalah dengan Tun Mahathir Mohamad?
Atau cepat-cepat singkirkan Najib Razak? (SH 30/11/2015)

0

0

votes
Article Rating
Kongsikan artikel ini


KEHADIRAN TUN M DI PAU 2015 DAN KEBUDIMANAN ZAHID HAMIDI

Tidak dipastikan sama ada Setiausaha Agung UMNO, Tengku Adnan Tengku Mansor sudah menghantar surat jemputan atau belum kepada bekas Perdana Menteri, Tun Mahathir Mohamad untuk menghadiri Perhimpunan Agung UMNO tahun ini.
Kali terakhir Ku Nan bercakap mengenainya ialah pada 26 November lalu dengan mengatakan masih mempertimbangkannya.
Dalam masa yang sama, Ku Nan juga membuat andaian awal bahawa Tun Mahathir berkemungkinan besar tidak menghadirinya berikutan pendiriannya yang kerap menghentam parti kebelakangan ini.
Bagaimanapun, Timbalan Perdana Menteri, Ahmad Zahid Hamidi kemudiannya mengatakan UMNO tetap akan menjemput Tun Mahathir untuk menghadiri Perhimpunan Agung UMNO kerana parti tetap menghormatinya.
Hari ini, tanpa mengira beliau dijemput secara rasmi atau tidak, Tun Mahathir memperakukan kehadirannya dengan mengatakan jemputan terbuka Zahid Hamidi itu sudah memadai untuk beliau menghadirinya.
“Saya tak terima lagi surat jemputan, tapi saya anggap kenyataan Zahid itu sebagai suatu jemputan dan tak hantar jemputan pun saya tetap akan pergi,” kata bekas Perdana Menteri itu lagi.
Soalnya kenapa Ku Nan dan ibu pejabat UMNO terlalu perlahan dalam membuat kerja? Bukankah menjemput bekas Presiden UMNO seperti Tun Mahathir dan Tun Abdullah Badawi ke majlis perasmian Perhimpunan Agung UMNO merupakan suatu tradisi yang perlu dihormati dan dikekalkan?
Apakah Ku Nan sengaja melengah-lengahkan surat jemputan itu dengan harapan Tun Mahathir tidak menghadirinya?
Mujurlah masih ada pemimpin budiman dalam kepimpinan UMNO seperti Zahid Hamidi yang pantas memberikan kenyataan dan melakukan jemputan terbuka terhadap Tun Mahathir.
Di ketika Ku Nan seolah-olah tidak mahu Tun Mahathir hadir, banyak pemimpin lain hanya berdiam diri, manakala Najib mungkin lebih berharap agar bekas Perdana Menteri itu tidak menghadirinya, Zahid sebaliknya perlu dihargai atas sikap budimannya itu.
Jika semasa perhimpunan nanti, tidak ada mana-mana pemimpin UMNO yang memperdulikan Tun Mahathir atau seperti tidak meraikan kehadirannya, Zahid Hamidi seharusnya sekali lagi menunjukkan kebudimanan hatinya ketika itu nanti.
Sebagaimana beliau mengakui turut mengunjungi Tun Mahathir di kediamannya sebaik dilantik sebagai Timbalan Perdana Menteri untuk meminta pedoman dan nasihat daripada bekas Perdana Menteri itu, Zahid sememangnya layak dihargainya atas sikap budiman dan hormatnya yang tidak luntur itu. (SH 01/12/2015).

0

0

votes
Article Rating
Kongsikan artikel ini